title: Pietari Kärnä

text: Kärnän vanhemmat olivat maanviljelijä Matts Kärnä ja Kristiina Pyykkönen. Hän kävi kansakoulun yksityisesti ja valmistui 1886 kansakoulunopettajaksi Sortavalan seminaarista. Kärnä suoritti lisäksi 1888 saarnalupatutkinnon. Kärnä oli kansakoulunopettajana Nurmeksessa 1884–1886, Turussa 1886–1888, Huittisissa 1888–1889 ja uudelleen Turussa 1889–1928. Hän toimi myös maallikkosaarnajana ja opetti Turun työväenopistossa.


title: Pietari Kärnä

text: Kärnä oli kansanedustajana 1911–1914 edustaen Turun läänin eteläistä vaalipiiriä. Hän kuului myös Turun kaupunginvaltuustoon.


title: Pietari Kärnä

text: Pietari Kärnä oli naimisissa Vilhelmina Sofia Jacklinin kanssa.


title: Matti Tervaniemi

text: Matti Tervaniemi (sukunimi aik. Orajärvi; 8. huhtikuuta 1859 Sodankylä – 7. tammikuuta 1923 Kittilä) oli kittiläläinen maanviljelijä joka oli suomalaisen puolueen kansanedustajana ensimmäisessä eduskunnassa.


title: Matti Tervaniemi

text: Tervaniemen vanhemmat olivat maanviljelijä, puuseppä Olof Orajärvi ja Brita Maria Vaara. Hän toimi maanviljelijänä Kittilässä.


title: Matti Tervaniemi

text: Tervaniemi oli kansanedustajana 1907–1908 edustaen Lapin vaalipiiriä.


title: Matti Tervaniemi

text: Matti Tervaniemi oli naimisissa Maria Postilan kanssa 1888–1914. Jäätyään leskeksi hän meni uusiin naimisiin 1917 Kreeta Mäkisalon kanssa.


title: Windows Update

text: Windows Update on Microsoftin kehittämä palvelu, joka tarjoaa päivityksiä Windows-käyttöjärjestelmille, sekä sen asennetuille komponenteille. Microsoft Update tarjoaa myös päivityksiä tietokoneelle asennetuille Microsoftin Office-, Essentials- ja Expression Studio-ohjelmistoille.


title: Windows Update

text: Tietoturvapäivitykset toimitetaan Windows Updateen joka kuukauden toisena tiistaina. Kuitenkin tietoturvapäivityksiä voidaan julkaista milloin tahansa jos se on Windowsin tietoturvan kannalta tärkeää. Windows Update voidaan konfiguroida päivittämään tietokone automaattisesti säännöllisin väliajoin, pitäen tietokoneen käyttöjärjestelmän ajan tasalla ja suojaten sen tietokoneviruksilta ja muilta haittaohjelmilta. Käyttöjärjestelmä ei silti sisällä varsinaista virustorjuntaohjelmaa.


title: Windows Update

text: Windows Vista, Windows Server 2008, Windows 7 ja Windows 8 tarjoavat ohjauspaneelin automaattisten päivityksien lataamiselle. Windows Update ohjauspaneelia käytetään myös Windows Ultimate -lisämateriaalin (vaihtoehtoisia lisäohjelmia Windows Ultimaten käyttäjille) lataamiseen. Vanhemmilla Windows-versioille päivitykset voidaan ladata Windows Updaten www-sivustolta käyttäen Internet Explorer -nettiselaimen versio 5 tai uudempaa.


title: Windows Update

text: Windows Update esiteltiin ensi kertaa Windows 95:n kylkiäisenä www-sivustona. Linkki Windows Updateen sijaitsi tietokoneen Käynnistä -valikossa. Windows 98:n julkaisun myötä Windows Update tarjosi vaihtoehtoisia työpöytäteemoja, pelejä, laiteajuripäivityksiä sekä vaihtoehtoisia komponentteja. Windows Update keskittyi tarjoamaan ilmaisia tietoturvapäivityksiä ennen kaikkea Outlook Expresiin sekä Internet Explorer 5:een.


title: Windows Update

text: Toimiakseen Windows Update -sivusto vaatii Internet Explorerin tai muun verkkoselaimen joka käyttää Microsoftin MSHTML-selainmoottoria. Tämä siksi että sivusto käyttää ActiveX-komponenttia tarkistamaan käyttäjän tietokoneelle asennetut ohjelmistot ja niiden versiot. Käyttäjänä tullessa sivustolle hänen koneelleen asennettujen ohjelmistojen versioita verrataan sivustolta löytyviin, ja tarvittaessa ne päivitetään. Tällöin ActiveX-komponentti toimii yhteistyössä Windows Installerin kanssa, ja lähettää Microsoftin palvelimelle tiedot onnistuiko päivitys vai ei.


title: Windows Update

text: Ensimmäinen versio Windows Update -sivustosta (usein kutsutaan versioksi 3) ei vaatinut koneen tietojen lähettämistä Microsoftille. Toimiakseen ActiveX-komponentti latasi jokaisen ohjelmistoihin saatavilla olevan päivityksen käyttäjän tietokoneelle. Kuitenkin kun päivitysten määrä kasvoi rajusti, tämä johti suorituskykyongelmiin.


title: Windows Update

text:
Windows Updaten versio 4, joka julkaistiin Windows XP:n mukana, muutti tämän järjestelmän lähettämällä listan tietokoneen laitteistokomponenteista Microsoftin palvelimelle, joka sitten palautti listan koneelle tarkoitetuista päivityksistä. Se myös karsi listaa käyttöjärjestelmän, Service Packin, sekä nykyisten asennettujen ohjelmistoversioiden perusteella. Saksalainen sivusto tecchannel.de julkisti analyysin Windows Updaten kommunikaatioprotokollasta helmikuussa 2003. Tämä raportti, joka oli ensimmäinen joka sisälsi tarkkaa tietoa protokollan toiminnasta, paljasti että tietokoneesta kerättiin myös merkki -ja mallitiedot, vapaan kovalevytilan määrä sekä Windows-tuoteavain.
Piakkoin Windows 98:n julkaisun jälkeen, Microsoft julkaisi Tärkeiden päivitysten ilmoitustyökalun, joka asentui tietokoneelle ja toimi taustalla tarkistaen säännöllisestä onko tietokoneeseen saatavilla "tärkeiksi" merkittyjä päivityksiä. Tarkistus suoritettiin kyselemällä palvelimelta tiedostoa "cucif.cab", mikä sisältää listan kaikista kriittisistä päivityksistä käyttäjän käyttöjärjestelmälle. Työkalu vertasi sitten tätä listaa tietokoneelle asennettujen päivitysten listaan ja ilmoitti viestin käyttäjälle uusista kriittisistä päivityksistä, mikäli niitä oli saatavilla.


title: Windows Update

text: Windows ME:n julkaisun yhteydessä vuonna 2000, Microsoft esitteli automaattiset päivitykset korvaamaan tärkeiden päivitysten ilmoitustyökalun. Toisin kuin edeltäjänsä, automaattiset päivitykset latasi ja asensi päivitykset ilman verkkoselainta. Toisin kuin edeltäjänsä joka tarkisti päivitykset 5 minuutin välein, automaattinen päivitys tekee tämän kerran päivässä.


title: Windows Update

text: Windows XP ja Windows 2000 Service Pack 3 sisälsi Background Intelligent Transfer Servicen, protokollan tiedostojen siirtämiselle taustalla ilman käyttäjän huomioita. Järjestelmäkomponenttina se kykenee valvomaan käyttäjän internetin käyttöä, ja määrittämään oman kaistan käyttönsä pitäen etusijalla käyttäjän oman verkkoliikenteen.


title: Windows Update

text: Vuoden 2005 alussa Windows Updatea käytti noin 150 miljoonaa henkilöä, joista noin 112 miljoonaa käytti automaattisia päivityksiä.


title: Windows Update

text:
Helmikuussa 2005 julkaisi ensimmäisen betan Microsoft Updatesta, joka on vaihtoehtoinen korvaaja Windows Updatelle tarjoten tietoturva -sekä muita päivityksiä sekä Windows -että muille Microsoft ohjelmistolle.
Windows Vistassa, Windows Server 2008:ssa ja Windows 7:ssa sivusto ei enää tarjoa käyttöliittymää päivitysten valitsemiselle ja lataamiselle. Tämän tilalle laajennettiin Automaattisen päivitysten ohjauspaneelia, jossa on nyt vastaavat toiminnot. Tuki Microsoft Updatelle on myös sisäänrakennettuna käyttöjärjestelmään, mutta se on oletuksena pois päältä.


title: Windows Update

text: Vuoteen 2008 mennessä Windows Updatella on noin 500 miljoonaa asiakasta, se suorittaa noin 350 miljoonaa skannausta per päivä, ja ylläpitää arviolta 1,5 miljoonaa yhtäaikaista yhteyttä asiakaskoneisiin. Julkaistun päivityksen jälkeen ulosmenevä liikenne voi ylittää 500 gigabittiä sekunnissa. Arviolta 90% kaikista asiakkaista käyttää Automaattista päivitystä, kun taas jäljellä oleva 10% käyttää Windows Update -sivustoa.


title: Saga Furs

text: Saga Furs Oyj (vuoteen 2011 Turkistuottajat Oyj ) on Suomen turkiseläinten kasvattajain liiton vuonna 1938 yhteiseksimyyntikanavakseen perustama osakeyhtiö. Nykyään se on julkisesti Helsingin pörssissä noteerattu osakeyhtiö, jonka pääkonttori sijaitsee Vantaan Varistossa.


title: Saga Furs

text:
Saga Furs -konserni muodostuu emoyhtiö Saga Furs Oyj:stä sekä emoyhtiön kokonaan omistamista tytäryhtiöistä. Tytäryhtiöitä ovat nahkontapalveluja pääasiassa suomalaisille turkistuottajille myyvä Furfix Oy, ravintola- ja kongressipalveluja myyvä Ab Finnish Fur Center Oy, Tanskassa nahkojen hankintaa harjoittava FFS International A/S, Hollannissa nahkojen hankintaa harjoittava Finnish Fur Sales International B/V, Kiinteistö Oy Tiilitaso ja Saga Systems Oy.
Turkistuottajien liikevaihto koostuu turkisten ostajilta ja myyjiltä perityistä välityspalkkioista sekä nahkontapalvelujen ja siitoseläinten myynnistä.


title: Saga Furs

text: Saga Fursin suurin omistaja on Suomen Turkiseläinten Kasvattajain Liitto (30 % osakkeista, 62 % äänistä).


title: Saga Furs

text: Sen toimitilan Fur Centerin on suunnitellut arkkitehti Osmo Mikkonen.


title: Saga Furs

text: Saga Furs on saanut maailmalla kritiikkiä jättimäisiksi jalostetuista sinikettujen nahoista. Kansainväliset tiedotusvälineet ovat kutsuneet Suomen tarhojen kettuja hirviöketuiksi.


title: Julius Grotenfelt

text: Berndt Julius Grotenfelt (12. huhtikuuta 1859 Viipuri – 19. joulukuuta 1929 Helsinki) oli suomalainen senaattori ja korkeimman oikeuden presidentti 1920-luvulla. Hän oli myös RKP:n kansanedustajana 1910-luvun alkupuolella.


title: Julius Grotenfelt

text: Grotenfeltin vanhemmat olivat hovioikeudenneuvos Herman Berndt Grotenfelt ja Dorothea Vilhelmina Mangelus. Hän pääsi ylioppilaaksi 1876 ja valmistui filosofian kandidaatiksi 1880 ja maisteriksi 1882. Grotenfelt suoritti molempien oikeuksien kandidaatin tutkinnon 1883 sekä lisensiaatin ja tohtorin tutkinnot 1887. Hän sai varatuomarin arvon 1885.


title: Julius Grotenfelt

text: Grotenfelt oli Viipurin hovioikeuden palveluksessa ylimääräisenä viskaalina 1888, notaarina ja suomen kielen kääntäjänä 1888–1892, varakanneviskaalina 1892–1893, asessorina 1893–1901 ja hovioikeudenneuvoksena 1901–1905. Hän toimi senaatin lainvalmistelukunnan nuorempana jäsenenä 1893–1900 ja vanhempana jäsenenä 1900–1905. Grotenfelt oli senaatin prokuraattori vuosina 1905–1908 mutta hänet erotettiin tästä virasta 1908 poliittisista syistä. Erottamisen syynä olivat Grotenfeltin väitetyt laiminlyönnit Voima-liiton jutun yhteydessä. Hän oli tämän jälkeen senaatin lainvalmistelukunnan vt. nuorempana jäsenenä 1908–1910 ja toimi sitten asianajajana Helsingissä vuosina 1913–1917. Suomen itsenäistyttyä Grotenfelt oli senaatin oikeusosaston jäsen 1917–1918, korkeimman oikeuden jäsen ja oikeusneuvos 1918–1920 sekä korkeimman oikeuden presidentti 1920–1929.


title: Julius Grotenfelt

text: Grotenfelt oli ollut mukana säätyvaltiopäivillä ritariston ja aateliston jäsenenä vuosina 1888 ja 1894–1906. Hän oli kansanedustajana 1910–1914 edustaen Vaasan läänin pohjoista vaalipiiriä. Grotenfelt oli eduskunnan laki- ja talousvaliokunnan puheenjohtajana 1910 ja 1911–1913 sekä oli myös valtakunnanoikeuden puheenjohtajana.


title: Julius Grotenfelt

text: Grotenfelt oli Helsingin kaupunginvaltuuston jäsenenä ja toimi Ruotsalaisen kansanpuolueen keskushallituksen varapuheenjohtajana. Hän oli lisäksi Suomen lainopillisen yhdistyksen puheenjohtaja ja sihteeri.


title: Julius Grotenfelt

text: Juluis Grotenfelt oli naimisissa vuodesta 1890 Aline Söderhjelmin kanssa. Heidän poikansa oli filosofian maisteri ja kirjailija Erik Grotenfelt joka johti Suomen sisällissodan aikana punaisten teloituksia Inkoon Västankvarnissä ja teki myöhemmin itsemurhan.


title: Diego Simeone

text: Diego Simeone (s. 28. huhtikuuta 1970 Buenos Aires, Argentiina) on argentiinalainen jalkapallovalmentaja ja entinen keskikenttäpelaaja. Joulukuusta 2011 lähtien hän on toiminut espanjalaisseura Atlético Madridin päävalmentajana.


title: Diego Simeone

text: Simeonen ollessa 14-vuotias hänen valmentajansa Victorio Spinetto nimesi hänet "El Choloksi". Hänen energisyytensä pelata muistutti valmentajaansa aikoinaan Boca Juniorsissa ja Argentiinan maajoukkueessa pelaavaa Carmelo Simeonea.


title: Diego Simeone

text: Simeone aloitti ammattilaisuransa 1987 Vélez Sarsfieldissä. Hän lähti Eurooppaan jo varhain liittyen vuonna 1990 Pisa Calcion joukkueeseen. Pisassa Simeone pelasi kaksi kautta nousten joukkueen avauskokoonpanoon. Simeonen taidoista kiinnostuttiin laajemmin ja 1992 hän siirtyi Sevillaan, josta kaksi vuotta myöhemmin Atlético Madridiin. Atléticossa Simeone juhli kaudella 1995–1996 tuplaa, kun seura voitti sekä La Ligan että Copa del Reyn.


title: Diego Simeone

text: Menestys Atléticossa auttoi Simeonea saamaan sopimuksen FC Internazionale Milanoon 1997. Debyyttikaudellaan argentiinalainen pääsi juhlimaan Inter-paidassa UEFA Cupin mestaruutta. Kahden Inter-kauden jälkeen Simeone liittyi Sven-Göran Erikssonin valmentaman S.S. Lazion vahvuuteen. Roomalaisseurassa pelasi Simeonen lisäksi tukku nimekkäitä argentiinalaisia kuten Roberto Sensini, Hernán Crespo ja Juan Sebastián Verón. Argentiinalaiset onnistuivat Lazio-paidassa menestyksekkäästi ja kaudella 1999/2000 seura juhli Serie A:n mestaruutta 26 vuoden tauon jälkeen ja vasta toista kertaa seuran historiassa. Kaikkiaan Simeone edusti Laziota neljän kauden ajan, mutta menestysajat sijoittuivat juuri mestaruuskauteen.


title: Diego Simeone

text: Kesällä 2003 Simeone palasi Atlético Madridiin, josta siirtyi kahden kauden jälkeen takaisin kotimaahansa. Hän lopetti uransa vuonna 2006 Racing Club de Avellanedassa. Maajoukkuetasolla Simeone edusti Argentiinaa 106 A-maaottelussa tehden niissä 11 maalia. Hän voitti kaksi Copa Américaa ja oli mukana MM-kisoissa kolme kertaa.


title: Diego Simeone

text: Simeone oli yksi Argentiinan maajoukkueen johtavista pelaajista. Uraan mahtui kuitenkin myös ikävämpiä hetkiä, joista yksi sattui MM-kisoissa 1998. Ottelussa Englantia vastaan David Beckham sai punaisen kortin taklattuaan Simeonea, joka reagoi tilanteeseen varsin näyttävästi. Ottelun jälkeen hän myönsi liioitelleensa reaktiotaan. Seuraavassa ottelussa Alankomaita vastaan Simeone itse joutui jättämään kentän loukkaannuttuaan taklaustilanteessa. Hän lopetti maajoukkueuransa MM-kisoihin 2002.Valmennusuransa Simeone aloitti Racing Clubissa 2006. Vaikean alun jälkeen hän sai joukkueen pelin kulkemaan ja tulos Clausurassa 2006 oli vakuuttavaa. Hän kuitenkin jätti tehtävänsä jo toukokuussa seuran siirryttyä uuteen omistukseen.


title: Diego Simeone

text: Pian Racingista lähtönsä jälkeen Simeonesta tuli Estudiantes de La Platan päävalmentaja. Hän teki seurassa vakuuttavaa jälkeä ja luotsasi sen 23 vuoden tauon jälkeen Argentiinan mestariksi. Finaaliottelussa Estudiantes kaatoi Boca Juniorsin 3–1. Simeone äänestettiin parhaimmaksi valmentajaksi Argentiinan liigassa toukokuussa 2006. Argentiinalaisvalmentaja Roberto Perfumo ylisti uransa alussa ollutta Simeonea "synnynnäiseksi valmentajaksi". Simeone jätti Estudiantesin Aperturan 2007 jälkeen.


title: Diego Simeone

text: Joulukuussa 2007 Simeone allekirjoitti vuoden sopimuksen River Platen kanssa. Simeone jatkoi menestyksekästä valmennusuraansa myös River Platessa johdattamalla joukkueen Clausuran mestariksi 2008. Hän erosi tehtävistään marraskuussa 2008 River Platen pudottua Copa Sudamericanan puolivälierissä.


title: Diego Simeone

text: Simeone palasi valmennustehtäviin huhtikuussa 2009 San Lorenzon peräsimessä. Simeone valmensi seuraa vuoden verran, kunnes sai potkut huonojen tulosten vuoksi.


title: Diego Simeone

text: Tammikuussa 2011 Simeone sai ensimmäisen valmennuspestinsä Euroopasta, kun Serie A:ssa pelaava Calcio Catania palkkasi hänet päävalmentajakseen. Hänen johdollaan sisilialaisseura sijoittui kauden päätteeksi Seriessä sijalle 13. Tulos ei tyydyttänyt seurajohtoa ja Simeone sai potkut kesäkuun alussa 2011.


title: Diego Simeone

text: Jouluaatonaattona 2011 Simeone palasi valmentajaksi Eurooppaan, kun hänen peliurallaan edustamansa Atlético Madrid palkkasi hänet erotetun Gregorio Manzanon seuraajaksi. Simeone tiivisti Atléticon puolustuspelaamista ja sai joukkueen suunnan kääntymään. Eurokentillä hän johdatti Atléticon Eurooppa-liigan loppuotteluun ja toiseen mestaruuteen kahden vuoden sisällä, kun finaalissa kaatui Athletic Bilbao maalein 3–0.


title: Diego Simeone

text: Kaudella 2013–2014 Simeone johdatti Atlético pelasi huikean kauden ja haastoi toden teolla Real Madridin ja FC Barcelonan Espanjan pääsarjassa. Fyysisesti, aggressiivisesti ja tiiviisti puolustaen pelannut Atlético voitti lopulta seuran historian 10. liigamestaruuden, ja ensimmäisen 18 vuoteen, kolmen pisteen erolla Barcelonaan. Puolustuksen tiiviyttä kuvastaa, että Simenonen joukkuetta vastaan tehtiin liigassa vain 26 maalia. Seura menestyi myös Mestarien liigassa, jonka pudotuspeleissä se raivasi tieltään AC Milanin, FC Barcelonan ja Chelsean. Unelma historiallisesta mestaruudesta kariutui kuitenkin paikallisvastustaja Real Madridiin, joka oli loppuottelussa parempi 4–1 jatkoaikavoitolla. Kausi 2014–2015 oli edellistä vaikeampi, eikä tiivis puolustuspelaaminen riittänyt siivittämään maalinteon nihkeyden kanssa paininutta Atléticoa kolmossijaa korkeammalle. Mestarien liigassa tie katkesi jälleen Realia vastaan, tällä kertaa tosin välierissä.


title: Diego Simeone

text: 24. maaliskuuta 2015 Simeone allekirjoitti uuden vuoteen 2020 asti ulottuvan jatkosopimuksen seuran kanssa. Simeone on rakentanut Atléticosta vahvasti ja fyysisesti pelaavan joukkueen, joka on hänen alaisuudessaan vakiinnuttanut paikkansa Espanjan ja Euroopan huipputasolla. Simeonea on kehuttu intohimon ja voitontahdon palauttamisesta vuosia alavireisesti pelanneeseen Atléticoon. Mestaruuskauden 2013/14 jälkeen Atlético on sijoittunut Simeonen johdolla La Ligassa kolmesti perättäin kolmanneksi. Mestarien liigassa Simeone luotsasi Atléticon toistamiseen loppuotteluun kaudella 2015/16, mutta Real oli jälleen parempi, tällä kertaa rangaistuspotkukilpailun jälkeen. Kaudella 2017/18 Simeone johdatti Atléticon Eurooppa-liigan loppuotteluun, jossa Olympique de Marseille kaatui maalein 3-0. Pokaali oli Atléticolle ensimmäinen neljään vuoteen ja Simeonen toinen Eurooppa-liigan mestaruus seurassa.


title: Oskari Laine

text: Adolf Oskari Laine (5. toukokuuta 1859 Mäntsälä – 22. huhtikuuta 1933 Mäntsälä) oli mäntsäläläinen maanviljelijä, joka oli suomalaisen puolueen kansanedustajana ensimmäisissä eduskunnissa.


title: Oskari Laine

text: Laineen vanhemmat olivat maanviljelijä Adolf Fredrikinpoika ja Anna Lovisa Antintytär. Laine toimi maanviljelijänä Mäntsälässä ja hän oli myös Uudenmaan läänin itäisen maanviljelysseuran sihteerinä 1900–1905. Hän sai kunnallisneuvoksen arvon 1922.


title: Oskari Laine

text: Laine oli kansanedustajana 1907–1914 edustaen Uudenmaan läänin vaalipiiriä. Hän oli ollut jo mukana säätyvaltiopäivillä 1899–1906 talonpoikaissäädyn jäsenenä. Laine oli myös Mäntsälän kuntakokouksen esimiehenä ja kunnanvaltuuston puheenjohtajana.


title: Oskari Laine

text: Oskari Laine oli naimisissa vuodesta 1885 Matilda Apolonia Elsasarintyttären kanssa.


title: Jääkiekon SM-sarjakausi 1927–1928

text: Jääkiekon SM-kilpailu järjestettiin ensimmäistä kertaa vuonna 1928. Ensimmäinen SM-kilpailu oli Suomen Palloliiton järjestämä turnaus. Mestaruus ratkaistiin cup-kilpailulla.


title: Jääkiekon SM-sarjakausi 1927–1928

text: Ensimmäiseen SM-kilpailuun osallistui kuusi seuraa, helsinkiläiset Helsingin Jalkapalloklubi, Kronohagens IF, Helsingin IFK ja Helsingin Palloseura, sekä Viipurin Reipas ja Tampereen Palloilijat. Jääkiekko oli vielä melko tuntematon palloilulaji ja osallistuvat seurat olivat jalkapallo- ja jääpalloseuroja. Ensimmäisen jääkiekon Suomen mestaruuden voitti Viipurin Reipas, joka koostui pääasiassa Viipurin Palloseuran jääpalloilijoista. Loppuottelu pelattiin Viipurissa maaliskuun 18. päivänä. Ottelussa Reipas voitti KIF:n 5-1.


title: Jääkiekon SM-sarjakausi 1927–1928

text: Viipurin Reipas voitti ensimmäisen jääkiekon SM-kilpailun.


title: Jääkiekon SM-sarjakausi 1927–1928

text: Gustaf Berg, Erkki Kariluoma, Allan Lagerström, Eino Louhi, Onni Peltonen, Leo Tukiainen, Eino Turunen ja Walter Itäharju.


title: Oliver Gavin

text: Oliver Benjamin Gavin (s. 29. syyskuuta 1972 Huntingdon) on brittiläinen autourheilija. Nykyään hän ajaa nykyään American Le Mans Series -sarjassa, jossa hän on voittanut vuosina 2005–2007 GT1-luokan mestaruuden.


title: Oliver Gavin

text:
Gavin aloitti moottoriurheilu-uransa kartingissa. 1990-luvun alussa hän kilpaili brittiläisissä pikkuformulaluokissa, kuten
Formula Firstissä, jossa hän vei mestaruuden voitettuaan 12 kilpailusta 11. Hän ajoi Formula Vauxhall Lotuksessa vuonna 1992 ja saavutti sarjassa hän saavutti neljä voittoa ja sijoittui loppupisteissä toiseksi. Vuonna 1993 Gavin siirtyi Britannian Formula 3 -sarjaan. Hän menestyi hyvin ja saavutti viisi voittoa. Hän sijoittui viidestätoista kilpailusta kymmenessä palkintokorokkeelle. Menestyksestä huolimatta mestaruuden vei Kelvin Burt, ja Gavin sijoittui toiseksi. Vuonna 1994 Gavin ajoi kansainvälisessä Formula 3000 -sarjassa. Hän tekikin paluun Britannian F3:een kaudeksi 1995 ja ajoi Edenbridge Racing -tallissa. Kuuden voiton myötä hän saavutti tällä kertaa sarjan mestaruuden. Samana vuonna hän toimi Formula 1 -talli Pacific Grand Prix'n testikuljettajana.


title: Oliver Gavin

text: Kauden 1996 Gavin ajoi ITC-sarjassa Opelia ja saavutti 23 kilpailussa 16 pistettä. Palkintosijoja hän ei saavuttanut yhtään. 1990-luvun loppupuolella Gavin ajoi F1-sarjassa turva-autoa ja pari kautta F3000:ssa, kunnes siirtyi ensin Grand Am -sarjaan kaudeksi 2000. Vuodesta 2000 lähtien hän on ajanut American Le Mans Series -sarjassa, tosin ensimmäisinä vuosina vain muutamassa kilpailussa. Hän on voittanut sarjassa GT1-luokan mestaruuden Olivier Berettan kanssa Chevrolet Corvette C6.R -autolla vuosina 2005–2007. Gavin on osallistunut useasti Le Mansin 24 tunnin ajoon. Luokkavoittoon hän on ajanut neljä kertaa (2002, 2004–2006).


title: Oliver Gavin

text: Gavin syntyi Huntingdonissa Michaelille ja Deborahille. Hänet kasvatettiin Felmershamin kylässä Bedfordshiressa. NykYään Gavin on naimisissa Helen-nimisen naisen kanssa, ja heillä on yksi tytär ja kaksi poikaa. He asuvat pienessä kylässä Northamptonshiressa.


title: Äyri

text: Äyri ( < , kultainen) on alkuaan ollut painomitta ja myöhemmin rahayksikkö Pohjoismaissa. Se on ollut laskuyksikkönä käytössä keskiajalta lähtien, jolloin sen arvo oli ⅛ markkaa. Se jakautui kolmeen aurtuaan eli kolmeen äyrityiseen. Kustaa Vaasan ajoista lähtien se jakautui kahteen aurtuaan. Äyri jakautui keskiajalla penninkeihin, joita äyriin sisältyi eri suuruinen määrä eri osissa Pohjoismaita. Määrä vaihteli 24:stä 48:aan. Tanskasta ja Norjasta äyri poistui käytöstä 1300-luvulla, kun näissä maissa siirryttiin killinkeihin. Ruotsissa se säilyi käytössä ja sen arvoksi vakiintui 24 penninkiä koko valtakunnassa.


title: Äyri

text: Ruotsissa alettiin 1522 lyödä äyrejä hopearahoiksi. Aluksi äyrin hienopaino oli 1,37 grammaa hopeaa, mutta myöhemmin hopean määrä väheni. Turussa lyötiin äyrejä vuosina 1523–1524. Vuonna 1566 Ruotsissa alettiin lyödä kahden äyrin rahoja. Myöhemmin alettiin tehdä eriarvoisia äyrejä puolesta äyristä 16 äyriin saakka. Kuparia alettiin käyttää rahametallina 1624, jolloin yksi äyri painoi 32,3 grammaa. Kupariäyrin suhde hopeaäyriin oli sellainen, että yksi hopeaäyri vastasi kahta kupariäyriä. Vuonna 1664 niiden suhde oli 1:3. Kuparin arvo alkoi laskea hopeaan verrattuna, jolloin ihmiset tekivät eron hopea- ja kupariäyrien välillä. Tällöin muodostui kaksi rahakantaa. Kaarle XI:n aikana 1661 kuparikanta hyväksyttiin virallisesti ja kolikoissa oli kirjaimet KM ("kopparmynt", kupariraha). Liikkeeseen lasketuissa hopearahoissa oli kirjaimet SM ("silvermynt", hopearaha). Käytäntöä jatkettiin vuoden 1776 rahauudistukseen asti. Vuonna 1719 yhtä kupariäyriä alettiin nimittää runstykiksi (ruots. "run(d)stycke", raha), joka oli ollut hopeaäyrin nimitys 1520-luvulta lähtien. Viimeisen kerran kupariäyrejä valmistettiin 1778.


title: Äyri

text: Äyrin rahoja alettiin lyödä uudelleen vuonna 1855. Vuodesta 1873 lähtien Ruotsissa yksi kruunu vastasi sataa äyriä. Sama suhde otettiin käyttöön Tanskassa 1873 ja Norjassa 1875 Skandinavian rahaunionin myötä.


title: Äyri

text: Ruotsissa äyrit poistettiin maksuvälineinä käytöstä 2010 ja Norjassa 2012. Yhden kruunun kolikosta tuli pienin käypä raha.


title: Äyri

text: Äyri on myös ollut Ruotsissa ja Suomessa keskiajalla ja uuden ajan alussa käytössä verolukuna, joka osoitti maatilan suuruuden. Yksi äyrinmaa ("öresland") vastasi sellaista tilaa, jonka kylvämiseen tarvittiin yksi tynnyrillinen viljaa. 1500- ja 1600-luvun verotuksessa yksi äyrinmaa vastasi yhden kahdeksasosan vanhan manttaalin kokoista tilaa. Äyrinmaan suhde markanmaahan oli sellainen, että yksi äyrinmaa oli 1/8 markanmaata, joka jakautui kolmeen äyrityisenmaahan. Markanmaasta suoritettiin maaveroa yksi markka ja se vastasi aluksi yhtä vanhaa manttaalia, myöhemmin 1/4 manttaalia.


title: Juho Torppa

text: Juho Torppa (6. lokakuuta 1859 Veteli – 15. maaliskuuta 1941 Hattula) oli suomalainen maanviljelijä ja kunnallisneuvos. Hän toimi valtiopäivämiehenä sekä suomalaisen puolueen, edistyspuolueen ja Maalaisliiton kansanedustajana.


title: Juho Torppa

text: Torpan vanhemmat olivat maanviljelijä Abram Torppa ja Maria Kaustinen. Hän kävi kansakoulun ja toimi maanviljelijänä Vetelissä vuoteen 1912 saakka. Vetelin säästöpankin varajohtajana hän toimi vuosina 1903–1913. Sittemmin hän toimi maanviljelijänä ensin Kälviällä 1912–1919 ja vuodesta 1919 Hattulassa. Hän oli Vaasan läänin vt. maaherra 1917 ja Hattulan kunnan asutuskassan hoitaja 1923–1933 sekä Hattulan säästöpankin varajohtaja 1930–1933. Torppa toimi lautamiehenä 18 vuoden ajan, 21-vuotiaasta saakka. Kirkolliskokouksen edustaja hän oli vuosina 1893, 1898, 1903, 1913 ja 1923.


title: Juho Torppa

text: Torppa oli mukana säätyvaltiopäivillä 1894–1906 talonpoikaissäädyn edustajana. Ensin mainittuna vuonna hän syrjäytti koevaalissa säätynsä ruotsinkielisen puheenjohtajan alaveteliläisen Carl Johan Slotten. Vuoden 1898 koulupiiriasetus toteutettiin hänen aloitteestaan.


title: Juho Torppa

text: Torppa oli suomalaisen puolueen kansanedustaja 1907–1914, edustaen Vaasan läänin pohjoista vaalipiiriä, kansallisen edistyspuolueen kansanedustaja 1919–1922, edustaen Vaasan läänin pohjoista vaalipiiriä, sekä Maalaisliiton kansanedustaja 1927–1929, edustaen Hämeen läänin eteläistä vaalipiiriä.


title: Juho Torppa

text: Torppa toimi Vetelin kuntakokouksen ja kunnallislautakunnan puheenjohtaja ja Kälviän kunnanvaltuuston puheenjohtaja, samoin kuin Maatalousseurojen keskusliiton valtuuskunnan ja edustajiston varapuheenjohtaja.


title: Juho Torppa

text: Maallikkosaarnaajanakin toiminut Torppa kunnallisneuvoksen arvon 1920.


title: Juho Torppa

text: Torppa oli naimisissa 1878–1905 Anna Liisa Alaspään (k. 1905) kanssa. Jäätyään leskeksi hän meni 1910 uusiin naimisiin Iida Maria Eerolan (ent. Åkerlund, myöhemmin Ahovaara, k. 1944) kanssa, joka oli rakennusmestari Matias Emil Åkerlundin leski.


title: Tuomo Hatakka

text: Tuomo Hatakka (s. 1956) on Vattenfall Europen hallituksen jäsen vuoden 2008 tammikuusta lähtien ja vuodesta 2005 Vattenfall AB:n vanhempi varapuheenjohtaja.


title: Tuomo Hatakka

text: Hatakka opiskeli Helsingin kauppakorkeakoulussa ja Barcelonan "Instituto de Estudios Superiores de la Empresassa". vuodesta 1984 vuoteen 1991 Hatakka toimi "Bain & Companyn" managerina Lontoossa ja vuodesta 1992 vuoteen 1993 puolalaisen "Company Assistan Limitedin" johtajana. Vuoden 1994 alussa hänet nimitettiin varsovalaisen "Company Enterprise Investorssin" varapuheenjohtajaksi. Vuodesta 2000 vuoteen 2001 hän oli "Elektrim Kablen" puheenjohtaja ja toimitusjohtaja. Vuodesta 2002 vuoteen 2007 Hatakka johti Vattenfallin puolalaista jaostoa.


title: Tuomo Hatakka

text: Hatakalla on saksalainen vaimo sekä kolme lasta. Perhe asuu Kleinmachnowissa, Berliinissä.


title: Client

text:
Client on futuristista elektronista musiikkia esittävä yhtye, joka on kotoisin Lontoosta, Iso-Britanniasta.
Yhtye on suosittu Saksassa, missä on saanut parhaan kaupallisen menestyksensä.
Client on tullut tunnetuksi jäsentensä muodollisista esiintymisasuista (jakkupuvut, mekot ja kauluspaidat).


title: Client

text: Alkuperäiset yhtyeen jäsenet tunnettiin aikaisemmin ainoastaan salanimillä Client A ja Client B, koska heidän kasvojaan ei oltu nähty julkisissa valokuvissa. Sittemmin on paljastettu, että he ovat entinen Frazier Chorus- ja Technique-yhtyeiden jäsen Kate Holmes sekä entinen Dubstar-yhtyeen laulaja Sarah Blackwood. Kate Holmes on naimisissa Alan McGeen kanssa. Loppuvuodesta uusi jäsen, Client E, liittyi yhtyeeseen. Hänen oikea nimensä on Emily Mann, joka oli tullut tunnetuksi tositv-ohjelma "Make Me Supermodel" kilpailijana ja DJ:nä esiintyen nimellä Emily Strange. Client E erosi yhtyeestä kesäkuussa 2007.


title: Client

text:
Client oli ensimmäinen yhtye, joka teki sopimuksen Depeche Mode -yhtyeen kosketinsoittaja Andy Fletcherin levy-yhtiön Toast Hawaiin kanssa.
Yhtye on tehnyt kiertueita Depeche Moden ja Erasuren kanssa. Yhtyeen musiikkia on kuvailtu yhdistelmäksi "Pet Shop Boys kaupallisimmillaan ja Human League hämärimmillään".


title: Client

text: Client on tehnyt yhteistyötä useiden muusikkojen ja ohjaajien kanssa. Videon Pornography-kappaleesta on ohjannut Jamie Deliessche ja Carl Barât (entinen The Libertines-yhtyeen jäsen, nykyinen Dirty Pretty Things -yhtyeen laulaja) esiintyy sillä laulajana. Kappaleella Down to the Underground vierailee laulajana Pete Doherty, entinen The Libertines -yhtyeen jäsen, nykyinen Babyshambles-yhtyeen jäsen. Overdrive-kappaleella esiintyy Depeche Mode -yhtyeen Martin L. Gore. Kappaleella Where's the Rock and Roll Gone vierailee Tim Burgess The Charlatans -yhtyeestä.


title: Client

text:
Yhtye on levyttänyt yhdessä Moonbotica ja Replica-yhtyeiden kanssa useilla kappaleilla ja on tehnyt erikoisdueton, Suicide Sister, yhdessä Nitzer Ebb -yhtyeen Douglas McCarthyn kanssa.
Lokakuussa 2006 yhtye ilmoitti jättäneensä Toast Hawaii -yhtiön, ja marraskuussa 2006 yhtye teki levytyssopimuksen Metropolis Recordsin kanssa Pohjois-Amerikassa, Noiselabin kanssa Etelä-Amerikassa, Out of Linen kanssa Euroopassa, Subspace Communicationsin kanssa Skandinavissa ja Loser Friendlyn kanssa Iso-Britannissa.


title: August Tanttu

text: August Tanttu (14. lokakuuta 1859 Hirvensalmi – 13. tammikuuta 1937 Hartola) oli hirvensalmelainen maanviljelijä joka toimi nuorsuomalaisen puolueen, maalaisten kansanpuolueen ja kokoomuksen kansanedustajana.


title: August Tanttu

text: Tantun vanhemmat olivat maanviljelijä Kustaa Tanttu ja Eva Björninen. Hän kävi kolme kuukautta kansakoulua ja luki loput kansakoulun kurssista kotona. Tanttu oli maanviljelijänä Hirvensalmella vuoteen 1922 saakka, Hyvinkäällä 1922–1929 ja Hartolassa 1929–1937. Hän toimi Hirvensalmen viljalainarahaston hoitajana 1891–1922 ja 12 vuoden ajan Hirvensalmen säästöpankin rahastonhoitajana ja toisena kassakirjan pitäjänä. Tanttu oli myös Hirvensalmen kunnan rahastonhoitajana.


title: August Tanttu

text: Tanttu oli nuorsuomalaisten kansanedustajana 1908–1909 sekä 1910–1917, kansanpuolueen kansanedustajana 1917–1918 ja kokoomuksen kansanedustajana 1918–1919 sekä 1922–1924. Hän edusti Mikkelin läänin vaalipiiriä. Tanttu kuului Hirvensalmen kunnanvaltuustoon ja oli Hirvensalmen kuntakokouksen ja kunnallislautakunnan puheenjohtajana.


title: August Tanttu

text: August Tanttu oli naimisissa vuodesta 1891 Vilhelmiina Ripatin kanssa.


title: Dmitri Nabokov (jääkiekkoilija)

text: Dmitri Viktorovitš Nabokov (, s. 4. tammikuuta 1977 Novosibirsk, Neuvostoliitto) on venäläinen jääkiekkoilija, pelipaikaltaan hyökkääjä. Nabokov on ulottuva ja taitava pelaaja, joka kykenee pelaamaan sekä keskus- että laitahyökkääjänä.


title: Dmitri Nabokov (jääkiekkoilija)

text: Nabokov aloitti uransa Krylja Sovetovissa kaudella 1993–1994. Hän herätti pian monien kykyjenetsijöiden mielenkiinnon, ja lopulta Chicago Blackhawks varasi hänet Pohjois-Amerikan NHL-liigaan vuoden ensimmäisellä kierroksella numerolla 19. Nabokov siirtyi Pohjois-Amerikkaan kaudella 1996–1997, mutta hän oli ottanut tuntumaa paikallisiin kaukaloihin jo kaudella 1994–1995, kun Krylja Sovetov pelasi sarjan otteluita IHL-liigan joukkueita vastaan.


title: Dmitri Nabokov (jääkiekkoilija)

text: Kaudella 1996–1997 Nabokov teki WHL-junioriliigan Regina Patsissa 50 ottelussa 95 pistettä, mikä lupasi hyvää. NHL-ensiesiintymisensä hän teki Chicago Blackhawskin riveissä kaudella 1997–1998, ja teki heti ensimmäisessä ottelussa kaksi maalia. Blackhawksin kannattajat ristivät Nabokovin taitojensa vuoksi ”Venäjän Gretzkyksi”, mutta todellisen läpimurron esti hänen peliesityksiään vaivannut epätasaisuus. Suurimman osan kaudesta hän vietti IHL-joukkue Indianapolis Icessa, ja kauden päätteeksi hän siirtyi New York Islandersiin vaihdossa Jean-Pierre Dumontiin. Islandersin organisaatiossa Nabokov pelasi kaksi kautta vaihdellen NHL-joukkueen ja AHL-joukkue Lowell Lock Monstersin välillä. Kolmen NHL-kauden aikana hän pelasi yhteensä 55 ottelua Blackhawsin ja Islandersin paidassa ja teki 24 pistettä.


title: Dmitri Nabokov (jääkiekkoilija)

text: Nabokov palasi takaisin Venäjälle vuonna 2000 ja edusti seuraavan kahdeksan kauden aikana yhtä monta joukkuetta Superligassa. Vuonna 2008 hän teki yksivuotisen sopimuksen Suomen SM-liigassa pelaavan Saimaan Pallon kanssa. SaiPassa hän pelasi yhden kauden ja oli joukkueensa kolmanneksi paras pistemies tehoillaan 7+25. Kauden jälkeen Nabokov teki sopimuksen Itävallan kakkosliigan EC Dornbirnin kanssa. Ensimmäisellä kaudellaan Dornbirnissä hän oli voittamassa sarjan mestaruutta ja voitti sarjan pistepörssin ja syöttötilaston tehtyään tehot 24+54.


title: Maro Engel

text: Maro Engel (s. 27. elokuuta 1985 München, Saksa) on saksalainen autourheilija. Hän kilpailee Formula E -sarjassa Venturi tallissa.


title: Maro Engel

text: Kartingin jälkeen Engel siirtyi ensin Formula BMW Junioriin vuodeksi 2001 ja sen jälkeen vuodeksi 2002 Formula ADAC BMW:hen. BMW Juniorissa hän saavutti kolme voittoa ja oli palkintokorokkeella yhteensä yhdeksän kertaa. Loppusijoitus oli kolmas. BMW Adacissa Engel ajoi voittoon kerran ja oli loppupisteissä sijalla kahdeksan.


title: Maro Engel

text: Kaudella 2003 Engel ajoi Formula 3:n eurosarjassa Opel Team KMS -tallissa. Menestys oli kuitenkin vaatimatonta, sillä hän ei saavuttanut yhtään pistettä. Kaudeksi 2004 eurosarja vaihtui Saksan kansalliseen F3:een. Hän tosin ajoi vain kahdessa kilpailussa, mutta saavutti 7 pistettä.


title: Maro Engel

text: Kaudeksi 2005 Engel siirtyi Italian Formula 3000 -sarjaan. Tallina oli Durango AEZ. Viidestä kilpailusta hän keräsi 17 pistettä, jotka oikeuttivat loppupisteissä sijaan 7. Lisäksi hänelle kirjattiin yksi kilpailun nopein kierros. Vuonna 2006 Engel teki paluun F3:een, tällä kertaa Britannian sarjaan. Hän ajoi Carlin Motorsport -tallissa. Yhden voiton ja seitsemän muun palkintosijan myötä Engel oli pisteissä viides. Engel sijoittui arvostetussa Macaun GP:ssa yhdeksänneksi. Ajaminen Britannian F3:ssa jatkui vielä vuonna 2007, ja hän sijoittui loppupisteissä toiseksi virolaisen Marko Asmerin vietyä mestaruuden.


title: Maro Engel

text: Kaudet 2008-2011 Engel kilpaili DTM-sarjassa. Hän ajoi JungeSterne AMG Mercedes -tallissa Mercedes-Benz-autoa. Hän ei saavuttanut suurempaa menestystä keräten koko urallaan 16 pistettä. Vuodesta 2013 lähtien Engel kilpailee Australian V8 Supercars -sarjassa.


title: Maro Engel

text: * Kausi käynnissä.


title: Gilles Müller

text: Gilles Müller (s. 9. toukokuuta 1983 Luxemburg) on luxemburgilainen tennispelaaja. Parhaimmillaan hän on ollut kaksinpelissä ATP-listan sijalla 26 toukokuussa 2017 ja nelinpelissä sijalla 74 toukokuussa 2017. Hän on voittanut urallaan kaksi ATP-turnausta kaksinpelissä.


title: Gilles Müller

text: Müller herätti ensi kerran suurempaa huomiota vuonna 2005 voittamalla Wimbledonin turnauksen kaksinpelin toisella kierroksella kolmanneksi sijoitetun Rafael Nadalin. Saman vuoden Yhdysvaltain avointen ensimmäisellä kierroksella hän voitti niin ikään kolmanneksi sijoitetun Andy Roddickin. Molemmilla kerroilla Müller kuitenkin hävisi seuraavan ottelunsa.


title: Gilles Müller

text: Yhdysvaltain avoimissa 2008 Müller eteni puolivälieriin. Hän voitti kolmannella kierroksella 18:nneksi sijoitetun Nicolás Almagron ja neljännellä kierroksella neljänneksi sijoitetun Nikolai Davydenkon. Puolivälierissä hän hävisi toiseksi sijoitetulle Roger Federerille lukemin 6–7(5), 4–6, 6–7(5).


title: Nurmon liikuntahalli

text: Nurmon liikuntahalli on Seinäjoen Nurmossa sijaitseva urheiluhalli. Sen rakennustyöt aloitettiin vuonna 1988 ja se valmistui vuonna 1989. Se toimii muun muassa Nurmon Jymyn eri lajien kotikenttänä. Esimerkiksi Nurmon Jymy salibandy- ja lentopallojoukkueet pelaavat siellä kotiottelunsa. Salibandyliigaa liikuntahallilla on pelattu kahden kauden ajan. Lisäksi useat koululaisryhmät käyttävät liikuntahallia. Hallilla järjestetään myös muita tapahtumia kuten konsertteja.


title: Nurmon liikuntahalli

text: Liikuntahallin valmistumisvuosi on 1989. Hallissa on kolme kerrosta. Kellarissa on ampumarata ja pommisuoja. Ylimmässä taas luentosalit. Salin kentän koko on lähteestä riipuen noin 38 x 22 metriä (38x22, 38x19, 38,7x23,1) ja sen alustana on mattolattia. Juoksurata on 62,7 metriä pitkä ja juoksuradalla sijaitsevat myös yleisurheilun hyppy- ja heittopaikat. Katsomotilaa löytyy lähteestä riippuen noin 800 hengelle (700, 800, 900) ja lisäksi joissakin tilaisuuksissa on mahdollista ottaa käyttöön 300 lisätuolia. Rakennuksen kokonaispinta-ala on 2 690 ja kerrosala 3 465 neliömetriä. Kokonaistilavuus on 23 850 kuutiometriä. Lisäksi liikuntahallilta löytyy painisali, ruutiaserata, kuntosali, painonnostotila, nuorisotila, kahvio, kaksi luentosalia ja väestönsuoja. Lisäksi aiemmin liikuntahallilla oli squash-kenttä, mutta 2000-luvun puolivälissä kenttä sai väistyä kuntosalin laajentumisen takia. Liikuntahallin ulkopuolella on tenniskenttä ja useita beach volley -kenttiä. Lisäksi aiemmin kesäisin ulkona on ollut myös katukoriskenttä ja skeittiramppeja.


title: Nurmon liikuntahalli

text: Vuonna 1983 liikuntahalli-monitoimitalon rakentaminen ajoitettiin kuntasuunnitelmissa vuosille 1985 ja 1987. Myöhemmin uudemmassa toiminta- ja taloussuunnitelmassa vuodet olivat 1987 ja 1988. Kunnanhallitus tutkitutti mahdollisuutta, että monitoimitalo olisi louhittu Valkiavuoreen. Sen jälkeen harkinnassa oli kaksi eri aluetta Nurmon yläasteen ja lukion tonteilla. Lopulta kuitenkin nykyinen paikka osoittautui parhaaksi vaihtoehdoksi jatkorakentamista varten sen väljyyden ansiosta. Alue on niin sanottu Ristilän alue Länsitien itäpuolella. Liikuntahallin suunnittelijaksi valittiin insinööri Jorma Saariaho Alavudelta. Lopulta työt aloitettiin vuoden 1988 puolella, kun valtionavun saanti varmistui. Liikuntahalli oli valmis vuonna 1989. Aluksi oli tarkoitus, että liikuntahallin yhteyteen tulisi heti myös uimahalli. Sen takia päärakennukseen kaavaillut uimahallin puku- ja pesutilat otettiin nuorisotiloiksi. Uimahallin rakentamista siirrettiin ensin 1990-luvulle, mutta lopulta sitä ei tullut laisinkaan. Niinpä uimahallin hygieniatilat ovat edelleen nuorisotilana. Liikuntahallin avajaiset vietettiin 14. tammikuuta vuonna 1990.


title: Nurmon liikuntahalli

text: Liikuntahallissa voi urheilulajeista harjoittaa painia, hapkidoa, sulkapalloa, pöytätennistä, biljardia, painonnostoa, juoksua, korkeushyppyä, telinevoimistelua ja seiväshyppyä. Yleisurheilun heittolajeja varten liikuntahallilla on erillinen heittopiste. Lisäksi pesäpalloa voi lyödä verkkoon. Liikuntahalliin mahtuu myös kokonainen salibandykenttä. Lentopallokenttiä halliin mahtuu kolme ja ne voi erottaa toisistaan laskeutuvilla verhoilla. Täyspitkää koripallokenttää salissa ei ole sillä korit sijaitsevat samalla puolella salia. Lisäksi hallissa voi luonnollisesti harrastaa mitä tahansa salissa harrastettavaa lajia, mikä ei vaadierityisiä suorituspaikkoja. Ulkona voi pelata tennistä ja beach volleyta.


title: The Ting Tings

text: The Ting Tings on brittiläinen indie-pop-musiikkia soittava duo. Yhtye perustettiin Leigh'n kaupungissa Englannissa vuonna 2004. Yhtyeeseen kuuluvat laulaja-kitaristi Katie White ja rumpali Jules De Martino.


title: The Ting Tings

text: The Ting Tings tuli tunnetuksi vuonna 2008 singlellä ”That's Not My Name”, joka muodostui hitiksi yhtyeen kotimaassa nousten singlelistan ykköseksi. Yhtyeen ensimmäinen albumi "We Started Nothing" meni myös suoraan Ison-Britannian albumilistan ykköseksi.


title: Nikolai Kruglov

text: Nikolai Kruglov voi olla:


title: Ser bonita no basta

text: Ser Bonita No Basta () on venezuelalainen telenovela vuodelta 2005. Se kertoo kolmesta sisarpuolesta, jotka ovat kauniita, mutta onnettomia.


title: Ser bonita no basta

text:
Telenovela kertoo kolmesta sisarpuolesta nimiltään Coral, Topacío ja Esmeralda. He eivät ole tietoisia toistensa olemassaolosta tai siitä että heidän yhteinen isänsä, Asdrúbal Torres, on yhä elossa. Ainoa heitä yhdistävä asia on kuunsirpin muotoinen syntymämerkki alaselässä.
Sisarukset ovat kaikki omalla tavallaan uskomattoman kauniita, mutta onnettomia yksityiselämässään.


title: Marko Kaarto

text: Marko Tapio Kaarto (s. 25. elokuuta 1977 Nivala) on suomalainen vapaapainija. Hän on voittanut urallaan seitsemän miesten suomenmestaruutta sekä 20 suomenmestaruutta junioreissa. Kaarto työskentelee liikunnan ja terveystiedon opettajana tamperelaisessa Etelä-Hervannan koulussa. Hän on myös pienen turvallisuusalan yrityksen toimitusjohtaja ja toimii nykyään myös asuntosijoittajana ja -valmentajana. Kaarto on myös julkaissut naisten viettelemistä käsittelevän kirjan.


title: Marko Kaarto

text: Kaarto osallistui Suomen Big Brotherin 4. tuotantokauteen.


title: Karl Wiedergott

text: Karl Aloysious Treaton (s. 8. helmikuuta 1969 Berliini, Saksa) on saksalaissyntyinen ääninäyttelijä. Hän kuului vuosina 1998–2010 animaatiosarja "Simpsonien" vakituisiin ääninäyttelijöihin ja esitti kaikkiaan yli 200 jaksossa sivuääniä, muun muassa imitoiden John Travoltaa ja Bill Clintonia. Hänellä ei ollut "Simpsoneissa" yhtään vakituista roolihahmoa.


title: Azerbaidžan Eurovision tanssikilpailussa

text: Azerbaidžan osallistuu ensimmäistä kertaa Eurovision tanssikilpailuun vuonna 2008 järjestettävässä Eurovision tanssikilpailussa Glasgow'ssa.


title: Halldor Skard

text: Halldor Skard (s. 11. huhtikuuta 1973) on norjalainen entinen yhdistetyn hiihtäjä ja olympiavoittaja. Hän kilpaili vuoedsta 1990 vuoteen 2000.


title: Halldor Skard

text: Skard voitti kultaa Naganon olympialaisissa vuonna 1998 4 × 5 kilometrin viestissä. Hän oli mukana voittamassa kultaa viestistä myös MM-kisoissa 1997 sekä hopeaa 1997.


title: New Kids on the Rock

text: New Kids on the Rock on Plymouth Rock Studiosin viihdesivusto Hollywood East Tv:n käyttäjien Ryan Murphyn, Kevin Jamesin ja Neil Cicieregan tuottama ja näyttelemä komediasarja. Kevin ja Neil ovat töissä Plymouth Rock Studiosilla, eli he saavat automaattisesti videot näkyviin Hollywood East Tv:n etusivuilla.


title: New Kids on the Rock

text: Hahmot, Neil, Kevin ja Ryan, ovat tehneet sopimuksen Plymouth Rock Studiosin kanssa, jonka avulla he saavat rahaa aina kun he tekevät uuden "webisodin" Hollywood East Tv:hin. Sarjan juoni punoutuu tämän idean ympärille.


title: New Kids on the Rock

text: Neil


title: New Kids on the Rock

text: "Näyttelijä: Neil Cicierega"


title: New Kids on the Rock

text: Neil on joukon "älypää". Hän on hieman vainoharhainen ja ollut vähintään kerran vankilassa. Hän on pelkuri, mutta kykenee silti vaaratilanteessa ottamaan kuvan ghoulista.


title: New Kids on the Rock

text: Ryan


title: New Kids on the Rock

text: "Näyttelijä: Ryan Murphy"


title: New Kids on the Rock

text: Ryan on sekopää. Hän on älyltään vajaa ja tavoiltaan omituinen. Ryan on ilmeisimmin entinen eläinaktivisti, jonka Neil ja Kevin löysivät hylätyn talon kellarista. Ryanilla on pakkomielle kammata nukenpäitä.


title: New Kids on the Rock

text: Kevin


title: New Kids on the Rock

text: "Näyttelijä: Kevin James"


title: New Kids on the Rock

text: Kevin on itsevarma "jokapaikan höylä". Hän melkein kuolee melkein joka jaksossa.


title: AllMovie

text: AllMovie (ennen All Movie Guide ja AllRovi) on yhdysvaltalainen internetsivusto, joka käsittelee elokuvanäyttelijöitä, elokuvia ja televisio-ohjelmia. Sivuston omistaa Michael Erlewine, joka omistaa myös verkkosivut All Media Guideen kuuluvat AllMusic ja AllGame.


title: Philip Rosenthal

text: Philip Rosenthal (syntynyt 1960) on yhdysvaltalainen televisiokäsikirjoittaja ja tuottaja, joka tunnetaan parhaiten "Kaikki rakastavat Raymondia" (1996-2005) -sarjan luojana.


title: Kruunuvuorenselkä

text: Kruunuvuorenselkä () on noin 5 kilometriä pitkä ja 2–3 kilometriä leveä vesialue Helsingissä kantakaupungin itäpuolella. Se rajoittuu etelässä Suomenlinnan saariin ja Vallisaareen, idässä Laajasaloon ja Santahaminaan sekä pohjoisessa Kulosaareen.


title: Kruunuvuorenselkä

text: Kruunuvuorenselän yhdistää avomereen joukko salmia, joiden välisille saarille Suomenlinna on rakennettu. Salmista laivaliikenteen kannalta tärkein on Kustaanmiekan salmi Suomenlinnan ja Vallisaaren välissä. Muista avomereltä Kruunuvuorenselälle johtavista salmista huomattavimpia ovat Särkänsalmi Suomenlinnan ja Särkän saaren välissä sekä Hevossalmi Laajasalon ja Santahaminan välissä. Laajasalon ja manteren välissä on Tiiliruukinlahti, jonka Laajasalon kanava yhdistää itäpuolella olevaan merialueeseen.


title: Kruunuvuorenselkä

text: Kruunuvuorenselän lahtia ovat Eteläsatama ja Pohjoissatama, jotka yhdistää toisiinsa Katajanokan kanava. Pohjoissatamasta työntyy länteen salmi, joka johtaa Töölönlahteen. Salmen yli johtavat Hakaniemen silta ja Pitkäsilta sekä varsinaisen Töölönlahden suulla sijaitseva rautatiepenger.


title: Kruunuvuorenselkä

text: Kruunuvuorenselän pohjoisosassa sijaitsevat Korkeasaari ja Mustikkamaa. Näiden sekä Kulosaaren länsipuolitse johtaa vesiväylä Vanhankaupunginlahdelle, johon Vantaanjoki laskee.


title: Kruunuvuorenselkä

text: Koska saaret suojaavat Kruunuvuorenselkää avomeren aalloilta, sitä on pidetty luonnonolosuhteiltaan maailman parhaimpiin kuuluvana satamapaikkana. Matkustajaliikenteen käytössä olevan Eteläsataman lisäksi sen rannoilla ovatkin myös Sörnäisten rahtilaivasatama ja Laajasalon öljysatama sekä useita venesatamia. Herttoniemessä sijaitsi 1980-luvun lopulle öljysatama nykyisen Herttoniemenrannan alueella. Rahtilaivasatamat väistyivät uusien asuntoalueiden tieltä, kun Vuosaaren satama otettiin käyttöön.


title: Kruunuvuorenselkä

text: Kruunuvuorenselkä on saanut nimensä Laajasalossa sijaitsevan Kruunuvuori-nimisen kallion mukaan. Tälle alueelle, Kruunuvuorenrantaan rakennetaan uutta asuntoaluetta, ja keskustasta alueelle johtavaa raitioliikennettä varten on suunniteltu Kruunuvuorenselän yli johtavia suuria siltoja, joille on annettu nimi Kruunusillat. Helsingin kaupunginvaltuusto hyväksyi Kruunusiltojen rakentamisen elokuussa 2016.


title: Jääpallon maailmanmestaruuskilpailut 2008

text: Kautta aikain 28. jääpallon maailmanmestaruuskilpailut järjestettiin 27. tammikuuta—3. helmikuuta 2008 Moskovassa, Venäjällä. Pelipaikkana toimi 46 000 -paikkainen sisähalli Olimpijski eli Olympiahalli sekä osassa B-lohkon otteluissa Lužniki-olympiakompleksi.


text: Kisoihin osallistui 13 joukkuetta. A-lohkossa pelasivat Venäjä, Ruotsi, Suomi, Kazakstan, Norja ja Valko-Venäjä, ja B-lohkossa Alankomaat, Kanada, Latvia, Mongolia, Unkari, Viro ja Yhdysvallat.


text: Alkusarjassa Ruotsi voitti Venäjän niukasti 5-4, mutta loppuottelu samojen maiden kesken päättyi Venäjän ylivoimaiseen voittoon 6-1.


title: Alf Clausen

text: Alf Clausen (s. 28. maaliskuuta 1941) on yhdysvaltalainen elokuvien ja televisiosarjojen säveltäjä. Hänet tunnetaan parhaiten animaatiosarjan "Simpsonit" taustamusiikin säveltämisestä. Causen on säveltänyt yli 30 elokuvaa ja sarjaa kuten "Konnankoukkuja kahdelle", "Mies ja alaston ase", "Alf" ja "Vaihdetaan vapaalle, Ferris". Hän syntyi Minneapolisssa ja varttui Jamestownissa, Pohjois-Dakotassa. Clausen palkattiin "Simpsonien" säveltäjäksi sarjan toisella tuotantokaudella vuonna 1990. Hän sävelsi siitä alkaen jokaisen jakson taustamusiikin ja laulut, ja teki Danny Elfmanin säveltämästä tunnusmusiikista erilaisia sovituksia. Syksyllä 2017 Clausen erotettiin ja 29:nnestä tuotantokaudesta alkaen sarjan musiikki on tilattu Bleeding Fingers Music -nimiseltä yhtiöltä.


title: Alf Clausen

text: Clausen on voittanut "Simpsoneihin" säveltämillään lauluilla kaksi Emmy-palkintoa, vuonna 1997 laulusta ”We Put The Spring In Springfield” (jaksossa ”Noidan talo”) ja vuonna 1998 laulusta ”You're Checkin' In” (jaksossa ”Hätä ei lue lakia”). Lisäksi hän on saanut "Simpsoneista" seitsemän muuta Emmy-ehdokkuutta.


title: The Hollywood Reporter

text: The Hollywood Reporter on yhdysvaltalainen elokuvalehti, joka oli ennen yhteistyössä "Variety" -lehden kanssa. Lehti oli ensimmäinen Hollywoodin päivittäin ilmestyvä viihdelehti.


title: Variety

text: Variety on viikoittain ilmestyvä yhdysvaltalainen viihdelehti. Sen perusti Sime Silverman vuonna 1905 New Yorkissa.


title: Variety

text: Yhtiön omisti aiemmin Reed Business Information, joka myi sen 2012 verkkokustantaja Jay Penskelle ja sijoitusyhtiö Third Point LLC:lle. Ilmoitustulojen vähennyttyä lehti oli vaikeuksissa, ja erityisesti Pensken omistaman viihdeuutissivuston Deadline.comin aiheuttaman kilpailutilanteen vuoksi.


title: Surrender

text: Surrender voi tarkoittaa seuraavia:


title: The Ex

text: The Ex voi tarkoittaa seuraavia:


title: Anja Rupel

text: Anja Rupel (s. 19. maaliskuuta 1966) on slovenialainen laulaja, lauluntekijä, näyttelijä, radioselostaja ja toimittaja. Parhaiten hänet tunnetaan laulajanurastaan.


title: Anja Rupel

text: Rupel harrasti musiikkia jo lapsena, ja opetteli soittamaan ainakin huilua. 1980-luvun alkupuolella hän alkoi esiintyä pop-yhtye Videosexin laulajana. Yhtye nousi silloisessa Jugoslaviassa huomattavaan suosioon ja teki viisi levyä. Näistä viimeinen, vuonna 1997 julkaistu tupla-CD "Arhiv", oli kokoelma yhtyeen aiempaa tuotantoa sisältäen kuitenkin myös ennen julkaisemattomia lauluja.


title: Anja Rupel

text: Vuosina 1982–1992 Rupel lauloi myös Germania-yhtyeessä, joka oli Laibachin sivuprojekti. Kymmenessä vuodessa Germania julkaisi vain muutamia lauluja Laibachin levyillä ja kaseteilla, eikä koskaan tehnyt omaa pitkäsoittoa. Vuonna 1988 julkaistusta "Across the Universe" -singlestä – joka julkaistiin Laibachin nimellä – tehtiin kuitenkin näyttävä musiikkivideo. Videon myötä Anja Rupelista tuli ensimmäinen sloveeni, joka on koskaan nähty Music Televisionin esittämissä musiikkivideoissa. "Across the Universe" on lainakappale, jonka teki alun perin The Beatles.


title: Anja Rupel

text: 1994 Rupel julkaisi ensimmäisen soololevynsä "Odpri oči" (suom. "Avaa silmäsi"). Sittemmin hän on laulanut useita muitakin omia levyjä.


title: Anja Rupel

text: Musiikin lisäksi Anja Rupel on ollut aktiivinen myös näyttelemisen saralla. Hän on esiintynyt mm. vuonna 1987 valmistuneessa elokuvassa "Hudodelci" (suom. "Rikolliset").


title: Anja Rupel

text: Rupel on naimisissa muusikko Aleš Klinarin kanssa. 11. lokakuuta 2002 Rupelille syntyi tytär Luna.


title: Purske

text: Purske () on joissain aseissa oleva moodi, jolla vasaralaukauksia voi suorittaa automaattisesti. Vasaralaukaus tarkoittaa kahden tai kolmen luodin ampumista peräkkäin samaan maaliin.


title: Art Ross

text: Arthur Howey Ross (13. tammikuuta 1886, Naughton, Ontario – 5. elokuuta 1964, Medford, Massachusetts, Yhdysvallat) oli kanadalainen jääkiekkoilija ja kiekkoiluvaikuttaja. Pelaajaurallaan National Hockey Leaguessa ja sen edeltäjässä National Hockey Associationissa hän pelasi puolustajana.


title: Art Ross

text: Ross oli yksi 12 ensimmäisenä Hockey Hall of Fameen otetusta 1949, jonne pääsi pelaajana.


title: Art Ross

text: Rossin katsotaan vaikuttaneen keinokumisen kiekon käyttöönottoon pelissä luonnonkumisen sijaan. Hän myös kehitti nykymuotoisen maalikehikon. Hän lahjoitti nimeään kantavan Art Ross Trophyn NHL:lle.


title: Vincent Bugliosi

text: Vincent Bugliosi (18. elokuuta 1934 Hibbing, Minnesota – 6. kesäkuuta 2015 Los Angeles, Kalifornia) oli yhdysvaltalainen lakimies ja kirjailija. Hän nousi maineeseen toimiessaan syyttäjänä Charles Mansonin oikeudenkäynnissä Los Angelesissa vuonna 1969. Myöhemmin hän kirjoitti oikeudenkäynnistä kirjan "Helter Skelter", jota on myyty yli 7 miljoonaa kappaletta. Hoitaessaan yleisen syyttäjän virkaa Los Angelesin piirikunnassa Bugliosi hävisi yhden ja voitti 105 rikosoikeudenkäyntiä, mukana 21 henkirikossyytettä.


title: Vincent Bugliosi

text: Bugliosi kirjoitti useita muitakin menestyneitä kirjoja. Teoksessa "Outrage" hän arvosteli kovin sanoin syyttäjien toimintaa O. J. Simpsonin murhaoikeudenkäynnissä; Bugliosi itse uskoi Simpsonin syyllisyyteen. Kirjassa "The Betrayal of America" hän moitti Yhdysvaltain korkeinta oikeutta ratkaisusta, jonka se teki George W. Bushin eduksi vuoden 2000 presidentinvaalijupakassa. Kirjassaan "Reclaiming History: The Assassination of President John F. Kennedy" (2007) Bugliosi arvosteli kiivaasti John F. Kennedyn salamurhaan liittyviä salaliittoteorioita ja puolusti Warrenin komission kantaa, jonka mukaan Lee Harvey Oswald ampui murhalaukaukset yksin. Kirjassaan "The Prosecution of George W. Bush for Murder" (2008) Bugliosi vaati presidentti George W. Bushin asettamista syytteeseen, koska tämä Bugliosin mukaan antoi harhaanjohtavia tietoja aloittaessaan Irakin sodan. Bugliosin mukaan presidentti Bushia voitaisiin Yhdysvaltain lain nojalla syyttää murhista ja hänelle voitaisiin vaatia kuolemanrangaistusta, koska presidentti aiheutti yli 4 000 Yhdysvaltain kansalaisen ja yli 100 000 irakilaisen kuoleman.


title: Full Circle (The Doorsin albumi)

text: Full Circle on yhdysvaltalaisen The Doors -yhtyeen kahdeksas ja samalla viimeiseksi jäänyt studioalbumi, joka julkaistiin vuonna 1972. Albumille sisältyvä kappale ”The Mosquito” oli yllätyshitti Suomessa nousten singlelistan sijalle 15.


title: Full Circle (The Doorsin albumi)

text:
A-puoli
B-puoli


title: Tämnaren

text: Tämnaren on järvi Ruotsissa. Se on Mälarenin jälkeen Uplannin toiseksi suurin. Järven pinta-ala on 39 km², mistä huolimatta järvi on hyvin matala, keskisyvyydeltään vain 1,2 metriä.


title: Tämnaren

text: Tämnarenin saaria ovat Fornö, Mittskär ja Tunne. Tämnarenin länsiosa kuuluu Hebyn kuntaan, itäosa Tierpin kuntaan ja pieni alue etelässä myös Uppsalan kuntaan.


title: Niefang

text: Niefang on kaupunki Päiväntasaajan Guinean manneralueella Río Munissa. Se sijaitsee Centro Surin provinssissa Batasta kymmeniä kilometrejä itään. Kaupunki tunnetaan myös entisellä nimityksellä Sevilla de Niefang.


title: Webby-palkinto

text: Webby-palkinnot jaetaan nettisivuille, interaktiivisille mainonnalle, verkkoelokuville ja -videoille sekä mobiililaitteille suunnatuille sivuille. Palkintoa jakaa International Academy of Digital Arts and Sciences vuodesta 1996 lähtien. On myös samanlainen äänestys "People's Voice Awards", jossa yleisö saa äänestää.


title: Evinayong

text: Evinayong on Centro Surin provinssin pääkaupunki Päiväntasaajan Guineassa. Se sijaitsee Río Munin sisämaassa. Asukkaita kaupungissa on tuhansia - vuonna 1983 heitä laskettiin 3540 henkeä.


title: Evinayong

text: 1930-luvulla Evinayong oli Espanjan Guinean pääkaupungista Batasta lähtevän ainoan maantien toinen päätepiste.


title: Havok (ohjelmisto)

text: Havok Physics, tunnetaan paremmin pelkästään nimellä Havok, on irlantilaisen Havok-yhtiön kehittämä fysiikkamoottori. Se on tehty tietokone- ja videopeleille mahdollistamaan esineiden tai muiden henkilöiden vuorovaikutuksen reaaliaikaisesti. Dynaamista simulaatiota käyttäen Havok mahdollistaa oikeata muistuttavan maailman ja liikkeet, kuten räsynukke-fysiikat tai ympäristöön fyysisesti reagoivat esineet. Esimerkiksi Valven Source-pelimoottori käyttää Havokin fysiikkamoottoria. Intel osti Havokin vuonna 2007. Microsoft ilmoitti 2. lokakuuta 2015 hankkineensa Havokin omistukseensa.


title: Havok (ohjelmisto)

text: Vuonna 2008 Havok sai kunniaa tekniikan Emmy-palkintojen jaossa, fysiikkamoottoreiden kehittämisestä sähköisessä viihteessä.


title: Edvard Kairela

text: Edvard Gabriel Kairela ent. Kumlin (24. maaliskuuta 1887 Uusikaupunki - 15. syyskuuta 1935) oli suomalainen everstiluutnantti. Hänen vanhempansa olivat merikapteeni Johan Henrik Kumlin ja Ida Kristina Erholm. Hänet vihittiin avioliittoon vuonna 1921 Enni Airi Sofia Timosen kanssa, josta hän erosi vuonna 1925.


title: Edvard Kairela

text: Hän kävi viisi luokkaa Uudenkaupungin yhteislyseota ja siirtyi työskentelemään apteekkialalle. Hän suoritti farmaseuttitutkinnon vuonna 1908 ja suoritti kahdeksannen luokan yksityisesti Kuopion yhteiskoulussa vuonna 1922 sekä suoritti proviisoritutkinnon vuonna 1932. Hyökkäysvaunukurssin hän suoritti Hämeenlinnassa vuonna 1922 ja teki opintomatkan Puolaan tutustumaan sen armeijan 1. tankkirykmenttiin vuonna 1923. Sotakorkeakoulun ensimmäisen vuosikurssin hän suoritti vuosina 1924–1925 ja komentajakurssin vuosina 1925–1926.


title: Edvard Kairela

text: Kumlin toimi farmaseuttina Suomessa ja Saksassa ennen kuin liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 27. helmikuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hänet siirrettiin 7. lokakuuta 1916 pataljoonan täydennysjoukkoon ja komennettiin Berliiniin sotasensuurilaitokseen sekä helmikuussa 1917 pataljoonan etappimieheksi Sassnitziin. Takaisin pioneerikomppaniaan hän palasi 7. marraskuuta 1917. Joulukuussa vuonna 1917 hänet komennettiin Kuresaareen suunnitellulle jääkärietappiasemalle, missä hän toimi tammikuuhun 1918 saakka.


title: Edvard Kairela

text: Kumlin saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan Jääkäripioneeripataljoonaan, josta muodostettiin myöhemmin 2. Jääkärirykmentin 12. jääkäripataljoona. Hän toimi aluksi pataljoonan lähettiupseerina ja myöhemmin adjutanttina, kunnes 28. maaliskuuta 1918 hänestä tehtiin pataljoonan komentajaksi. Kumlin otti osaa sisällissodan taisteluihin Kalevankankaalla, Tampereella, Kauksamossa, Kivennavalla ja Raivolassa, missä hän haavoittui taistelussa 23. huhtikuuta 1918.


title: Edvard Kairela

text: Kumlin palveli sisällissodan jälkeen eri komppanioiden päällikkönä 2. Jääkärirykmentissä, josta muodostettiin myöhemmin Porin jalkaväkirykmentti n:o 2. Porin jalkaväkirykmentistä hänet siirrettiin 20. lokakuuta 1918 alkaen komentajaksi Itä-Suomen jalkaväkirykmentti n:o 5:n 1. pataljoonaan (rykmentti tunnettiin myöhemmin nimellä Pohjois-Savon rykmentti), josta hänet siirrettiin edelleen 24. tammikuuta 1923 alkaen Hyökkäysvaunurykmentin 1. patteriston komentajaksi. Rykmentin komentajaksi hänet nimitettiin 5. heinäkuuta 1923, josta hänet siirrettiin 16. syyskuuta 1926 alkaen 1. Divisioonan esikuntapäälliköksi ja 20. elokuuta 1928 alkaen Polkupyöräpataljoona 3:n komentajaksi. Armeijasta Kumlin erosi 5. kesäkuuta 1929 ja matkusti vuodeksi Brasiliaan ja Argentiinaan tutkimaan kemiallisteknillisen alan kaupallisia sovellutuksia ja palattuaan kirjoitti aikakauslehtiin artikkeleita kokemuksistaan. Myöhemmin hän palveli Helsingin 1. apteekin proviisorina vuosina 1933–1935. Hänet haudattiin Helsinkiin.


title: Edvard Kairela

text: Kairela toimi 3. Divisioonan kunniatuomioistuimen jäsenenä vuosina 1922–1923.


title: MTV Movie Awards

text: MTV Movie Awards on elokuvagaala, jota järjestää MTV. Gaalassa parodioidaan elokuvamateriaalia juontajien ja muiden julkisuusvierailioiden musiikkiesityksissä. Gaalan kehitteli Joel Gallen.MTV on jakanut ainakin kolmelle fiktiiviselle hahmolle kunniapalkinnon: Godzillalle, Jason Voorheesille ja Chewbaccalle. Jasonille tämä palkinto myönnettiin vuonna 1992. Godzillalle se myönnettiin vuonna 1996 ja Chewbaccalle heti seuraavana vuonna. Vuonna 1998 Clint Howard oli viimeinen, jolle palkinto annettiin.


title: MTV Movie Awards

text: Vuoden 1998 jälkeen palkintoa ei jaettu vuosiin, kunnes se palasi takaisin seitsemän vuotta myöhemmin MTV Generation -palkintona (eli suomeksi 'MTV-sukupolvi palkintona'); Vuonna 2005 sen voitti Tom Cruise, Jim Carrey vuonna 2006, Mike Myers vuonna 2007, Adam Sandler vuonna 2008, Ben Stiller vuonna 2009 ja Sandra Bullock vuonna 2010.


title: MTV Movie Awards

text: Vuodesta 1993 lähtien kohtauksia on väärennetty hauskuuttamaan ihmisiä. Nämä kohtaukset ovat yleensä sen vuoden kuuluisista elokuvista tai sen vuoden ehdokaselokuvista, vaikkakin televisiosarjoista ja vanhemmista elokuvista päätetään myös tehdä väärennettyjä.


title: Väinö Kaisla

text: Väinö Nikodemus Kaisla (25. lokakuuta 1890 Hämeenlinna - 12. joulukuuta 1964) oli suomalainen jääkärieläinlääkintäeversti ja eläinlääketieteen tohtori. Hänen vanhempansa olivat maanviljelijä Nikodemus Nyman ja Vilhelmiina Korkeamäki. Hänet vihittiin avioliittoon vuonna 1919 Aino Branderin kanssa.


title: Väinö Kaisla

text: Kaisla kirjoitti ylioppilaaksi Hämeenlinnan klassillisesta lyseosta vuonna 1910 ja liittyi Hämäläis-osakuntaan. Opintojaan hän jatkoi Hannoverin ja Münchenin eläinlääketieteellisissä korkeakoulussa sekä Heidelbergin ja Giessenin yliopistoissa. Hän valmistui eläinlääkäriksi vuonna 1914 ja eläinlääketieteen tohtoriksi vuonna 1922 Giessenin yliopistosta.


title: Väinö Kaisla

text: Kaisla toimi eläinlääkärinä Elberfeldin kaupungin teurastamolla Saksassa vuodesta 1914 ennen kuin liittyi vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 3. toukokuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, jonka jälkeen hänet nimitettiin pataljoonan sotilaseläinlääkäriksi 23. lokakuuta 1916. Tämä jälkeen hän toimi rintamalla useissa saksalaisissa joukko-osastoissa eläinlääkärinä. Myöhemmin hän toimi eläinlääkärinä Libaun hevossairaalassa ja teurastamossa.


title: Väinö Kaisla

text: Kaisla saapui Suomeen (Vaasaan) jääkäreiden pääjoukon mukana kapteeniksi ylennettynä 25. helmikuuta 1918. Hänet komennettiin Suomen sisällissotaan Vaasan lääkintähallituksen määräämänä joukko-osastojen eläinlääkintätoimen järjestäjänä. Hän otti osaa sisällissodan taisteluihin Kalevankankaalla, missä hän haavoittui taistelussa pahasti 28. maaliskuuta 1918.


title: Väinö Kaisla

text: Sisällissodan jälkeen Kaisla määrättiin 1. elokuuta 1918 alkaen 2. Divisioonan eläinlääkäriksi ja 1. tammikuuta 1921 alkaen Sotaväen esikuntaan ylieläinlääkärin toimiston päälliköksi, josta hänet siirrettiin edelleen eläinlääkäriksi 4. lokakuuta 1922 Jääkäritykistörykmentin, 31. toukokuuta 1925 Jääkäriprikaatin, 30. elokuuta 1928 uudelleen Jääkäritykistörykmentin ja 1. toukokuuta 1934 Kenttätykistörykmentti 4:ään, kunnes 24. elokuuta 1935 hänet nimitettiin Kengityskoulun johtajaksi. Kaisla hoiti sivutoimenaan Jääkäriprikaatin eläinlääkärin tehtäviä 1. joulukuuta 1922 – 31. toukokuuta 1925 välisen ajan ja hoiti moneen otteeseen Puolustusministeriön eläinlääkintäosaston päällikön ja sotaväen ylieläinlääkärin tehtäviä.


title: Väinö Kaisla

text: Kaisla osallistui talvisotaan 3. Armeijakunnan eläinlääkäri. Välirauhan aikana hän toimi edelleen samassa tehtävässä kunnes jatkosodan puhjettua hänet komennettiin eläinlääkäriksi 1. Armeijakuntaan. Päällikköeläinlääkärin tehtävät hän vastaan otti vielä sodan alkamisvuonna ja hänet sijoitettiin Karjalan Armeijaan, mistä hänet siirrettiin samaiseen tehtävään Aunuksen Ryhmään vuonna 1942, missä hän palvelikin aina vuoteen 1944 saakka, jolloin hänet siirrettiin 5. Armeijakunnan eläinlääkäriksi ja edelleen kengityskoulun johtajaksi. Sotien jälkeen hän jäi palvelukseen kengityskoulun johtajana, mutta erosi vakinaisesta palveluksesta jo vuonna 1945 ja siirtyi siviilipuolen eläinlääkäriksi Hämeenlinnaan. Hänet haudattiin Hämeenlinnaan.


title: Väinö Kaisla

text:
Kaisla laati Libaussa vuonna 1917 Jääkäripataljoona 27:n toimittaman Suomalaisen sotilaskäsikirjan viidenteen osaan luvun Eläinlääkäritoiminta sotajoukossa.
Kaisla toimi Hämeenlinnan kaupunginvaltuuston jäsenenä vuosina 1925–1932 ja Jääkäriprikaatin kunniatuomioistuimen jäsenenä vuosina 1925 ja 1930–1933 sekä Jääkäritykistörykmentin kunnianeuvoston puheenjohtajana vuosina 1926 ja 1929. Kaisla kuului noin kolmekynnentä vuotta Hämeen Hevosjalostusliiton johtokuntaan ja toimi Hämeen Hippoksen puheenjohtajana vuodesta 1947 alkaen.


title: Väinö Kaisla

text: Väinö Kaisla kunnosti kesänviettopaikkanaan pitämänsä Kalvolassa sijainneen kirjallisuudenkerääjä Emanuel Kanajärven entisen kotitilan rakennukset ja perusti sinne museon. Kaisla on haudattu Ahveniston hautausmaalle Hämeenlinnaan.


title: Mara Carfagna

text: Maria Rosaria Carfagna (s. 18. joulukuuta 1975, Salerno) on italialainen poliitikko. Carfagna toimi Italian tasa-arvoministerinä Silvio Berlusconin neljännessä hallituksessa vuosina 2008–2011.


title: Mara Carfagna

text: Opiskeltuaan tanssia ja pianonsoittoa Carfagna osallistui 1997 Miss Italia -kilpailuun, jossa sijoittui kuudenneksi. Hän työskenteli opintojensa jälkeen televisiossa Berlusconin omistamassa Mediaset-yrityksessä. Vuosina 2000–2006 hän oli showtyttönä "La domenica del villaggio" -ohjelmassa. Vuonna 2006 hän juonsi "Piazza grande" -ohjelmaa Giancarlo Magallin kanssa. Hän on myös poseerannut alasti useissa lehdissä.


title: Mara Carfagna

text: Carfagna luki lakia Salernon yliopistossa ja valmistui parhain arvosanoin vuonna 2001. Politiikkaan Carfagna lähti mukaan vuonna 2004 ja hänet valittiin 2006 Berlusconin Forza Italia -puolueen listalta Campaniasta edustajainhuoneeseen ja uudelleen 2008.


title: Mara Carfagna

text: Carfagna ilmoitti marraskuussa 2010 jättävänsä hallituksen joulukuun 15. päivän luottamuslauseäänestyksen jälkeen ja eroavansa myös Berlusconin puolueesta.


title: Ohjusvene

text: Ohjusvene on pieni meritorjuntaohjuksin varustettu sota-alus. Sen uppouma on noin 200–300 tonnia, joten se on hieman korvettia pienempi. Ohjusveneiden pääasiallinen käyttötarkoitus on vihollisen pinta-alusten torjunta. Ne on kehitetty toisen maailmansodan jälkeen korvaamaan osittain aiemmat moottoritorpedoveneet. Aluksi moottoritorpedoveneissä osa torpedoista oli korvattu ohjuksin.


title: Ohjusvene

text: Suurin ohjusveneisiin kohdistuva uhka tulee ilmasta, mistä syystä niissä on usein monipuolinen ilmatorjunta-aseistus. Esimerkiksi suomalaisissa ohjusveneissä on käytössä ilmatorjuntaohjuksia, -tykkejä ja -konekiväärejä. Nykyaikaisissa ohjusveneissä käytettyjen ilmatorjuntaohjusten ulottuma on yli kymmenen kilometriä, ja lisäsuojaa saadaan käyttämällä aluksen havaittavuutta vaikeuttavaa häiveteknologiaa.


title: Ohjusvene

text: Ensimmäistä kertaa ohjusvenettä käytettiin sotatoimissa, kun Egyptin neuvostovalmisteinen Komar-luokan ohjusvene ampui neljä P-15 Termit -ohjusta (NATO-raportointinimi "Styx") kohti Israelin merivoimien hävittäjä "Eilatia" kuuden päivän sodassa vuonna 1967. Iskussa pahoin vaurioitunut alus upposi vieden mukanaan 47 miehistönjäsentä. Ensimmäinen ohjusveneiden kesken käyty meritaistelu tapahtui Israelin merivoimien sekä Syyrian ja Egyptin merivoimien välillä jom kippur -sodassa vuonna 1973. Kumpikin taistelijaosapuoli ampui useita ohjuksia, minkä seurauksena seitsemän syyrialais-egyptiläistä venettä upposi.


title: Vakhtang Tšabukiani

text: Vakhtang Tšabukiani (, 27. helmikuuta 1910 – 6. huhtikuuta 1992) oli georgialainen balettitanssija, koreografi ja kouluttaja, joka nautti suurta arvostusta kotimaassaan ja ulkomailla. Häntä pidetään yhtenä historian vaikutusvaltaisimmista miesbalettitanssijoista: hänen katsotaan luoneen klassisen baletin ohjelmistoon kuuluvien miesten "pas seul" -koreografioiden enemmistön. Niihin kuuluu tunnettuja baletteja, kuten "Le Corsaire" ja "La Bayadère".


title: Vakhtang Tšabukiani

text: Hänet muistetaan myös baletin "La Bayadère" henkiin herättämisestä yhdessä Vladimir Ponomarevin kanssa vuonna 1941 Mariinski-baletille. Se on edelleen teatterin ohjelmistossa ja siihen viitataan usein "neuvostoversiona". Versio on toiminut perustana lähes kaikille baletin esityksille Venäjän ulkopuolella, mukaan lukien Rudolf Nurejevin ja Natalia Makarovan versioille.


title: Vakhtang Tšabukiani

text: Tšabukiani syntyi Tbilisissä georgialaiselle isälle ja latvialaiselle äidille. Hän valmistui paikallisesta Maria Perinin balettistudiosta vuonna 1924 ja jatkoi opintojaan Leningradin koreografiakoulussa vuosina 1926–1929. Hän debytoi Kirovin ooppera- ja balettiteatterissa Leningradissa vuonna 1929 ja kiersi ensimmäisten neuvostobalettiseurueiden kanssa Italiassa ja Yhdysvalloissa 1930-luvulla. Hänet tunnettiin pian taitavana artistina ja hän oli Kirovin teatterin johtava soolotanssija vuoteen 1941 saakka, kunnes hän palasi Georgiaan Tbilisin ooppera- ja balettiteatteriin, jossa hän toimi päätanssijana ja -koreografina. Suomalaisista tanssijoista hän on esiintynyt ainakin Doris Laineen parina Gisellessä kesäkuussa 1961. Vuonna 1973 hän siirtyi Tbilisin koreografiakoulun johtoon. Tšabukianilla oli huomattava rooli georgialaisen baletin kehityksessä ja uuden tanssijasukupolven kouluttamisessa. Hän työskenteli myös useiden elokuvien parissa ja järjesti balettiesityksiä ympäri maailmaa. Tšabukiani sai uransa aikana lukuisia palkintoja ja arvonimiä, joihin kuuluivat Venäjän SFNT:n kunniataiteilija (1939), Georgian SNT:n kunniataiteilija (1943), Neuvostoliiton kansantaiteilija (1950), Neuvostoliiton valtionpalkinto (1941, 1948 ja 1951) sekä Leninin palkinto (1958).


title: Leonti Mroveli

text: Leonti Mroveli () oli 1000-luvulla elänyt georgialainen historioitsija ja pappi. "Mroveli" ei ole hänen sukunimensä, vaan se on peräisin Ruisin piispan arvonimestä (lähellä Urbnisia). Hänen tiedetään toimineen piispana vuonna 1066. Niinpä häntä on kutsuttu myös nimellä Ruisin Leontius.


title: Leonti Mroveli

text: Tavallisesti jotkut historioitsijat pitävät häntä useiden vanhojen "Kartlis tskhovreba" -kokoelmaan sisällytettyjen georgialaisten kronikoiden kirjoittajana. Jotkut pitävät häntä taas ainoastaan tekstien kokoajana. Joka tapauksessa kronikoitsijana Leonti Mroveli siirsi Georgian kirjallisuuden tasapainoa kirkollisesta maalliseen.


title: František Donth

text: František Donth oli tšekkoslovakialainen hiihtäjä. Hän voitti urallaan neljä mitalia MM-kisoista. Kultaa hän sai vuonna 1925 50 kilometrin matkalta ja hopeaa 1925 18 kilometriltä sekä 1927 18 kilometriltä. Pronssia Donth sai vuonna 1927 50 kilometrin matkalta.


title: Maanpuolustuksen Henkilökuntaliitto

text: Maanpuolustuksen Henkilökuntaliitto ry (MPHL) puolustushallinnon ja rajavartiolaitoksen siviilihenkilöiden ammattijärjestö. MPHL ry on palkansaajajärjestö Pardian jäsen, joka kuuluu STTK:laiseen ammattiliittokenttään.


title: Neuvottelukunta

text: Neuvottelukunta on asiantuntijaelin, jota käytetään tavallisesti julkisyhteisöjen hallintojärjestelmässä asiantuntijoiden, instituutioiden ja kansalaisten välisinä keskustelu- ja neuvottelufoorumeina.


title: Neuvottelukunta

text: Neuvottelukunnille voidaan tehtävänannosta riippuen antaa tehtäväksi myös laaja-alaista valmistelu- ja vaikuttamistyötä eri tahojen kanssa.


title: Neuvottelukunta

text: Neuvottelukunta asetetaan usein tietylle, varsin selvästi etukäteen rajatulle tehtävänkuvaukselle, tarkasti määrätylle kokoonpanolle ja täsmällisesti sovituksi määräajaksi.


title: Neuvottelukunta

text: Valtionhallinnon asettamien neuvottelukuntien ja hallintoneuvostojen tehtävänkuvaukset saattavat usein olla samansuuntaisia, mutta yleisesti ottaen neuvottelukunta on vain neuvoa-antava lausuntotaho, kun hallintoneuvostolla on useimmiten muodollista valtaa puuttua jopa hallituksen tai muun ylimmän johdon päätöksiin sekä vaikuttaa strategian kautta koko julkisyhteisön tai valtionyrityksen johtamiseen.


title: Neuvottelukunta

text: Suomen valtioneuvosto ja ministeriöt ovat asettaneet useita neuvottelukuntia, esimerkiksi, Arjen tietoyhteiskunnan neuvottelukunta (LVM), Etnisten suhteiden neuvottelukunta (SM, ETNO), Julkisen hallinnon tietohallinnon neuvottelukunta (VM, JUHTA), Kansainvälisten ihmisoikeusasiain neuvottelukunta (UM, IONK), Kansalaisyhteiskuntapolitiikan neuvottelukunta (OM, KANE), Kieliasiain neuvottelukunta (OM), Kuluttaja-asiain neuvottelukunta (TEM), Kuntoutusasiain neuvottelukunta (STM, KUNK), Lapsiasianeuvottelukunta (STM), Lasten ja nuorten terveyden ja hyvinvoinnin neuvottelukunta (STM), Liikenneonnettomuuksien tutkinnan neuvottelukunta (LVM), Nuorisoasiain neuvottelukunta (OPM, NUORA), Paremman sääntelyn neuvottelukunta (OM), Poliisiasiain neuvottelukunta (SM), Päihde- ja raittiusasiain neuvottelukunta (STM), Rikos- ja riita-asioiden sovittelun neuvottelukunta (STM), Rintamaveteraaniasiain neuvottelukunta (STM), Romaniasiain neuvottelukunta (STM, RONK), Saaristoasiain neuvottelukunta (TEM, SANK), Sosiaali- ja terveydenhuollon neuvottelukunta (STM), Sosiaali- ja terveydenhuollon sähköisen tietohallinnon neuvottelukunta (STM), Tasa-arvoasiain neuvottelukunta (STM, TANE), Tutkimuseettinen neuvottelukunta (OPM, TENK), Valtakunnallisen terveydenhuollon eettinen neuvottelukunta (STM, ETENE), Valtion sektoritutkimuksen neuvottelukunta (OPM) ja Vapaaehtoisen maanpuolustustyön neuvottelukunta (PM).


title: Neuvottelukunta

text: Nämä neuvottelukunnat toimivat asianomaisen ministeriön kanssa yhteydessä, ja niiden tarkoituksena on edistää poliittisten viranomaisten ja kansalaisjärjestötyötä tekevien yhteisöjen yhteistoimintaa. Kansalaisjärjestöille on useimmiten varattu oikeus tehdä ehdotuksia neuvottelukunnan kokoonpanoon.


title: Neuvottelukunta

text: Valtion asettamille neuvottelukunnille on usein annettu tehtäväksi myös erilaisten poliittisten ohjelmien toteutumisen seuraaminen ja vuosittainen arviointi valtioneuvostolle ja asianomaisille ministeriöille. Neuvottelukunnat antavat usein oman lausuntonsa ministeriössä valmistelussa olevista, neuvottelukunnan toimenkuvaan määritellyistä asioista.


title: Neuvottelukunta

text: Valtioneuvoston ja ministeriöiden asettamien neuvottelukuntien asiantuntemusta lausunnonantajina käyttävät toisinaan myös eduskunnan eri valiokunnat.


title: Neuvottelukunta

text: Neuvottelukunta voi pyrkiä nostamaan asioita yleiseen keskusteluun myös antamalla omia kannanottoja eri aiheista ja laatimalla toimintaohjelmia. Neuvottelukunnilla voi olla lisäksi omaa tutkimus- ja julkaisutoimintaa, sekä muita omia projekteja, erityisesti internetin kautta.


title: Neuvottelukunta

text: Lisäksi kunnat ja muut julkisyhteisöt, kuten yliopistot, ovat käyttäneet neuvottelukuntia. Helsingin kaupunki on asettanut mm. Helsingin kaupungin vapaaehtoistyön neuvottelukunnan ja Espoon kaupunki Monikulttuuriasiain neuvottelukunnan.


title: Neuvottelukunta

text: Tasa-arvolain mukaan valtion ja kuntien komiteoissa, neuvottelukunnissa ja muissa vastaavissa toimielimissä tulee olla sekä naisia että miehiä kumpiakin vähintäänkin 40 prosenttia.


title: Bromikresolivihreä

text: Bromikresolivihreä (CHBrOS) on pH-indikaattorina, agaroosigeelielektrofereesissa ja ohutkerroskromatografiassa käytetty väriaine, joka vaihtaa väriään keltaisesta siniseksi pH:n ollessa 3,8–5,2. Ainetta voidaan käyttää joko vapaana happomuodossa tai natriumsuolana.


title: Bromikresolivihreä

text: Vesiliuoksessa bromikresolivihreän keltainen monoanionimuoto muuttuu korkeammassa pH:ssa dianioniseksi, siniseksi muodoksi. Tätä tasoittaa resonanssi. Lisäksi muotojen välillä vallitsee tasapaino.


title: Bromikresolivihreä

text: Aineen muodoilla emäksisissä ja happamissa oloissa on isosbestinen piste 515 nanometrin kohdalla.


title: Karl Abiel Heikel

text: Karl Abiel Heikel (4. marraskuuta 1846 Oulu – 27. elokuuta 1919 Tyrvää) oli lestadiolainen saarnaaja, evankelis-luterilaisen kirkon pappi ja Kittilän ensimmäinen kirkkoherra. Heikel oli vuonna 1880 perustetun Kristillisen kuukausilehden päätoimittaja vuoteen 1883 asti.


title: Karl Abiel Heikel

text: Karl Abiel Heikel vihittiin papiksi 22-vuotiaana vuonna 1868 ja hän toimi aluksi kirkkoherran apulaisena Ylitorniolla. Vuonna 1870 hän siirtyi kirkkoherran armovuoden saarnaajaksi Kittilään, vuonna 1872 väliaikaiseksi kirkkoherraksi Sodankylään, josta hän palasi vuonna 1874 Kittilän vakituiseksi kirkkoherraksi. Heikelin on arvioitu olleen 1870-luvulla lestadiolaisen liikkeen tunnetuin pappi. Vuonna 1883 hän siirtyi kirkkoherraksi Pudasjärvelle ja sieltä vuonna 1889 Jyväskylän maaseurakuntaan. Muutto Jyväskylään merkitsi Heikelille etääntymistä lestadiolaisuudesta. Tyrvään kirkkoherran, evankelisen liikkeen johtajana tunnetun Johannes Bäckin kuoltua vuonna 1901 Heikel valittiin tämän seuraajaksi. Virkaansa Tyrvään kirkkoherrana Heikel vihittiin kuitenkin vasta vuonna 1904 ja hän toimi tässä virassa kuolemaansa saakka. Tyrväällä Heikel liittyi paikkakunnalla vahvasti vaikuttaneen Frans Hannulan edustamaan suuntaukseen. Ensimmäisellä sortokaudella hän kuului venäläistämispolitiikan suhteen myöntyvyyssuuntaukseen kirkonmiesten enemmistön tavoin. Vuonna 1904 Heikel osallistui Tyrvään yhteiskoulun perustamiseen. Virkakautensa viimeisinä vuosina Heikel joutui näkemään kansalaissodan tapahtumat ja Vammalan kauppalan lähes täydellisen tuhoutumisen suurpalossa. Myös Heikelin asunto, Tyrvään pappila, paloi perustuksiaan myöten.


title: Karl Abiel Heikel

text: Karl Abiel Heikel avioitui vuonna 1870 Augusta Hellmanin (1851–1930) kanssa. Perheeseen syntyi kaikkiaan 11 lasta, jotka suomensivat sukunimensä vuonna 1906 Heikinheimoksi. Karl Abiel Heikelin poikia olivat lääkintöneuvos, kansanedustaja Oskari Heikinheimo ja jääkärieverstiluutnantti Jalo Heikinheimo. Karl Abiel Heikelin pojantytär oli opettaja ja Naisylioppilaiden Karjala-Seuran johtohahmo Anna-Liisa Heikinheimo. Hänen pojanpoikansa poika oli tunnettu musiikkikriitikko Seppo Heikinheimo. Karl Abiel Heikel ja Augusta Heikel on haudattu Tyrvään kirkon hautausmaalle nykyiseen Sastamalaan.


title: Ville Kakko (jääkäri)

text:
Ville Kakko (22. heinäkuuta 1894 Uusikirkko - 1. heinäkuuta 1946) oli suomalainen jääkärivääpeli. Hänen vanhempansa olivat maanviljelijä Salomon Kakko ja Helena Ikonen. Hänet vihittiin avioliittoon vuonna 1932 Hanna Painilaisen kanssa.
Kakko kävi kansakoulun ja suoritti useita suojeluskuntakursseja.


title: Ville Kakko (jääkäri)

text: Tämä kotitilaansa viljellyt maanviljelijä liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 15. lokakuuta 1915, josta hänet siirrettiin 13. joulukuuta 1916 pataljoonan haupitsipatteriin ja myöhemmin pataljoonan ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Ville Kakko (jääkäri)

text: Kakko komennettiin 12. tammikuuta 1918 jääkärien etukomennuskunnan mukana erikoistehtäviin Suomeen, jonne hän saapui 2. helmikuuta 1918. Suomessa hän liittyi suojeluskuntajoukkoihin ja osallistui Tornion valloitukseen. Torniosta hän siirtyi vasta perustettuun Pietarsaaren tykistökouluun, mistä hänet komennettiin 1. itsenäinen joukkueen tykin johtajana ja tykin kera Varkauteen, missä hän osallistui tykinjohtajana Varkauden taisteluun. Varkauden tapausten jälkeen hän palasi Pietarsaaren tykistökoulun koulutuspatteriin, mutta siirrettiin jo 20. maaliskuuta 1918 Hämeenkyrön komppaniaan. Hän toimi kyseisen komppanian päällikkönä ja joukkueenjohtajana ottaen osaa sotilaallisiin toimiin Kiikoisten ja Kiikan seuduilla.


title: Ville Kakko (jääkäri)

text: Sisällissodan jälkeen Kakko siirrettiin 31. toukokuuta 1918 alkaen 2. Karjalan rykmentin (myöhemmältä nimeltään Laatokan jalkaväkirykmentti n:o 6) 8. komppaniaan. Armeijasta Kakko erosi 19. helmikuuta 1919 ja siirtyi 15. toukokuuta 1919 suojeluskuntajärjestön palvelukseen ja hänet sijoitettiin harjoituspäälliköksi Terijoen suojeluskuntaan, mistä hän siirtyi 15. kesäkuuta 1921 Inon suojeluskunnan palvelukseen, missä hänet määrättiin komppanianpäälliköksi 5. huhtikuuta 1923 ja toimi tehtävässä 29. kesäkuuta 1929 saakka. Hän osallistui suojeluskuntatyönsä ohella Itä-Karjalan sotaan vuosina 1920–1921 ja otti osaa taisteluihin Karjalan metsäsissirykmentin mukana Lentierassa ja Jekonniemellä. Hän astui 29. kesäkuuta 1929 palvelukseen Polkupyöräpataljoona 1:een ja toimi 1. maaliskuuta 1930 alkaen lääkintäaliupseerina ja 1. toukokuuta 1934 lähtien keittiömestarina. Armeijasta hän erosi sairauden takia 17. maaliskuuta 1936 ja siirtyi sen jälkeen maanviljelijäksi kotitilalleen. Talvisotaan Kakko osallistui vartiopäällikkönä Inon suojeluskunnassa ja taisteluihin suojavaiheen aikana Inossa, mistä hänet siirrettiin myöhemmin Elintarvikekeskusvarikko l:n palvelukseen.


title: Kevätleinikki

text: Kevätleinikki ("Ranunculus auricomus") on leinikkikasveihin ("Ranunculaceae") kuuluva monimuotoinen ruohovartinen kasvi. Se muistuttaa paljon sukulaistaan niittyleinikkiä, josta sen erottaa lehtien muodon perusteella. Kevätleinikillä on useita satoja niin sanottuja pikkulajeja.


title: Kevätleinikki

text: Monivuotinen kevätleinikki kasvaa 30–50 senttimetrin pituiseksi. Varsia on 1–5, ja niiden tyvellä ei tavallisesti ole lavattomia lehtituppia. Aluslehtiä on 1–20 kappaletta. Kalju lehtilapa on tavallisesti 3–5 cm leveä, joskus kuitenkin jopa 12 cm leveä. Lehtilavan muoto vaihtelee munuaismaisesta pyöreähköön, ja se on 3–5-jakoinen tai -osainen. Lehdykät ovat jakoisia tai hampaisia. Ruodittomien varsilehtien liuskat ovat 1,5–7 cm pitkiä, kapean tasasoukkia, ehytlaitaisia tai joskus harvoin harvaan epäsäännöllisesti hampaisia. Kukka on keltainen, tavallisesti 1–2 cm leveä, ja siinä on kaksi kehäkiehkuraa. Sekä verho- että terälehtiä on tavallisesti viisi kappaletta, joskin terälehdet ovat usein vaillinaisesti kehittyneitä. Terälehdissä on mesikuoppa. Kukkaperä on sileä, kukkapohjus 2–9 mm pitkä ja kalju tai karvainen. Kevätleinikki kukkii Suomessa touko-kesäkuussa. Hedelmistössä on 1–2 mm pitkiä, tiheäkarvaisia pähkylöitä, joissa on 0,4–1,8 mm pitkä ota. Kevätleinikki on muiden leinikkien tapaan myrkyllinen kasvi.


title: Kevätleinikki

text: Kevätleinikistä on eriytynyt pikkulajeja, koska se lisääntyy apomiktisesti. Se tarkoittaa, että siemenet kehittyvät ilman hedelmöitystä kasvin soluista, jotka eivät välttämättä ole sukusoluja. Kasvien apomiktisyys vastaa eläinten partenogeneesiä. Yksittäiset alalajit ovat yleensä suppealle levinneitä, mutta ne voivat olla laajastikin levinneitä. Ne ovat yleensä hyvin vaikeasti erotettavissa toisistaan pienten ulkonäköerojen perusteella. Pelkästään Pohjoismaista on kuvattu noin 500 kevätleinikkien ryhmään kuuluvaa pikkulajia, joista noin 200 on tavattu Suomessa.


title: Kevätleinikki

text: Nykyään apomiktiset leinikit käsitellään omina lajeinaan, mutta aikaisemmin niiden katsottiin olevan kevätleinikkien alalajeina. Apomiktiset leinikit jaotellaan seuraaviin ryhmiin:


title: Kevätleinikki

text: Kevätleinikkiä tavataan ainoastaan Euroopassa, jossa se on levinnyt suurimaan osaan mannerta. Laji puuttuu Pyreneiden niemimaalta, Keski- ja Etelä-Italiasta, Albaniasta, Kreikasta, Etelä-Ukrainasta sekä Venäjän etelä- ja pohjoisosista.


title: Kevätleinikki

text: Suomessa kevätleinikkiä tavataan koko maassa. Pohjois-Lapissa laji on harvinaisempi, muualla maata se on yleinen laji.


title: Kevätleinikki

text: Kevätleinikkiä tavataan tavallisesti rehevihköillä ja usein kosteilla niityillä, pellonreunuksilla, tuorissa ja kosteissa lehdoissa, rantalehdoissa ja -lepikoissa sekä myös puistoissa. Aikaisemmin kevätleinikkiä hyödytti perinteinen maataloustoiminta. Useat pikkulajit ovat syntyneet viljely-ympäristössä ja levinneet ihmisen toiminnan myötä.


title: Kevätleinikki

text: Suomessa kevätleinikkejä on tutkittu paljon. Erityisesti tässä työssä ansioitui Helsingin yliopiston kasvimuseon johtajana 1941–1959 toiminut Gunnar Marklund (1892–1964).


title: Lady Oscar

text: Lady Oscar on japanilais-ranskalainen vuonna 1979 ensi-iltansa saanut elokuva, jonka on ohjannut Jacques Demy. Se perustuu Riyoko Ikedan klassikkomangaan Versailles no bara.


title: Lady Oscar

text: Ranskan Versaillesissa syntyy perheeseen kuudes lapsi. Isän pettymykseksi lapsi onkin tyttö eikä odotettu poika. Tästä huolimatta isä päättää kasvattaa tytön poikana ja antaa tälle jopa pojan nimen Oscar. Lady Oscarin täyttäessä 14 vuotta hän alkaa harrastaa miekkailutaitoja palvelijansa Andren kanssa. Oscar tutustuu prinsessa Marie Antoinetteen, jonka on määrä naida kuninkaan poika. Oscar itse uskoo, että hänellä on enää kuukausi elinaikaa. Oscar pyrkii kaikin keinoin puolustamaan kuningatartaan ja joutuu lopulta kaksintaisteluun Kreivi Germainin kanssa.


title: Lady Oscar

text: Pian Ranskassa sotajoukko alkaa hyökätä Versaillesin kimppuun ja taistelu johtaa Versaillesin voittoon. Oscarin ystävä Andre kuolee saatuaan vihollisen kiväärin pistimen selkäänsä. Sen jälkeen Oscar huutaa Andre-nimeä ja jää yksin.


title: Ammattinyrkkeily 1920-luvulla

text: Ammattinyrkkeily oli 1920-luvulla suosittu kansainvälinen urheilumuoto.


title: Ammattinyrkkeily 1920-luvulla

text: Raskaansarjan mestari Jack Dempsey oli 1920-luvulla merkittävä hahmo nyrkkeilyssä. Hän voitti mestaruuden 1919 ja piti sitä hallussaan vuoteen 1926, jolloin menetti tittelinsä Gene Tunneylle. Monet hänen nyrkkeilyotteluistaan ovat jääneet historiaan, kuten kamppailu Georges Carpentieriä, Luis Fiproa ja Tom Gibbonsia vastaan. Dempsey otteli uusintaottelun Tunneytä vastaan vuonna 1927, ja tämä ottelu jäi historiaan nimellä "The Long Count Fight". Jack Dempsey oli yksi aikansa suurista urheilijoista. Yhdessä Babe Ruthin, Red Grangen, Bill Tildenin ja Bobby Jonesin kanssa he muodostivat aikansa urheiluviisikon.


title: Ammattinyrkkeily 1920-luvulla

text: Muita merkittäviä iskijöitä olivat Benny Lynch ja Panama Al Brown, joka oli ensimmäinen latino maailmanmestari.


title: Ammattinyrkkeily 1920-luvulla

text:
Vuonna 1921 perustettiin National Boxing Association. Nykyään liitto tunnetaan nimellä WBA. Tex Richard oli aikansa johtava promoottori. Ray Arcel oli eräs aikansa tunnettuja valmentajia.
Heinäkuun 25. päivänä Pete Herman ja Joe Lunch ottivat uusintaottelun, jonka Herman voitti viidennentoista erän päätöksellä.


title: Ammattinyrkkeily 1920-luvulla

text: Heinäkuun 27. päivänä Johnny Wilson puolusti keskisarjan maailmanmestaruuttaan, sillä hänen vastustaja William Bryan Downeyn suoritus hylättiin seitsemännessä erässä.Maaliskuun 17. päivänä Mike McTigue Irlannista voitti raskaan keskisarjan maailmanmestaruuden kahdenkymmenen erän päätöksellä Battling Skistä. Kamppailu käytiin Dublinissa, Irlannissa.


title: Kuparisorsat

text: Kuparisorsat ("Oxyura") on sorsien heimoon kuuluva lintusuku.


title: Josef Erleback

text: Josef Erleback oli tšekkoslovakialainen hiihtäjä, joka kilpaili 1920-luvulla. Hän voitti pronssia MM-kisoista vuonna 1925 18 kilometrin matkalta.


title: John Lindgren

text: John Halvar Theofron Lindgren (8. marraskuuta 1899 Lycksele – 30. tammikuuta 1990 Lycksele) oli ruotsalainen hiihtäjä. Hän edusti seuratasolla Lycksele Idrottsförening -seuraa. Lindgren voitti kultaa MM-kisoissa 1927 sekä 18 että 50 kilometrin matkoilla. Lake Placidin olympialaisissa 1932 hän sijoittui 50 kilometrillä kahdeksanneksi.


title: Eric Till

text: Eric Till (s. 24. marraskuuta 1929) on brittiläissyntyinen, vuonna 1954 Kanadaan muuttanut elokuvaohjaaja. Hänet tunnetaan kansainvälisesti muun muassa Martti Lutherin elämään pohjautuvasta elokuvasta "Luther" (2003), jossa nimiroolin tulkitsi Joseph Fiennes.


title: Eric Till

text: Till sai Cannesin elokuvajuhlien Kultainen palmu -ehdokkuuden elokuvastaan "A Fan's Notes" (1972). Teos pohjautui Frederick Exleyn samannimiseen romaaniin vuodelta 1968.


title: Yliopiston Apteekki

text: Yliopiston Apteekki on suomalainen apteekkikonserni, jolla on Suomessa 17 toimipistettä 13 eri paikkakunnalla. Lisäksi konserniin kuuluvassa Ego-hyvinvointimyymäläketjussa on kuusi toimipistettä. Apteekkien tuotevalikoimaan kuuluvat resepti- ja itsehoitolääkkeet sekä muut apteekkituotteet. Yliopiston Apteekki palvelee kuluttajien lisäksi terveydenhuollon yrityksiä ja organisaatioita. Tytäryhtiö YA Universitetskaja Aptekalla on 38 toimipistettä VenäjälläFyysisten toimipisteiden lisäksi Yliopiston Apteekilla on verkkokauppa, josta voi tilata kosmetiikan ja lisäravinteiden lisäksi myös reseptilääkkeitä. Yrityksen kanta-asiakasohjelma on nimeltään "Uniikki", ja siihen kuuluu 900 000 asiakasta.


title: Yliopiston Apteekki

text: Yliopiston Apteekin palveluksessa oli Suomessa yli 900 henkilöä vuoden 2017 lopussa.


title: Yliopiston Apteekki

text: Yliopiston Apteekki on perustettu vuonna 1755, joten se on maan vanhimpia yrityksiä. Helsingin yliopiston farmasian opiskelijat suorittavat käytännön harjoittelujaksonsa Yliopiston Apteekissa. Apteekin omistaa Helsingin yliopisto, jolla on suoraan lain nojalla oikeus ylläpitää yhtä apteekkia Helsingissä.


title: Yliopiston Apteekki

text: Helsingin yliopiston lisäksi Itä-Suomen yliopistolla (jossa annetaan myös farmasian koulutusta) on oma apteekki Kuopion keskustassa.


title: Yliopiston Apteekki

text: Vuonna 2015 Yliopiston Apteekki äänestettiin Suomen arvostetuimmaksi lääkealan tuotemerkiksi "Markkinointi & Mainonta" -lehden ja Taloustutkimuksen vuosittaisessa Brändien arvostus -kyselyssä. Seuraavana vuonna se oli Buranan jälkeen toisena. Vuonna 2017 Yliopiston Apteekki sijoittui kolmannelle sijalle Taloustutkimuksen kansallisessa asiakaspalvelupalautetutkimuksessa ja vuonna 2018 se voitti Asiakkuusindeksi 2018 -tutkimuksen Asiakaskokemussarjan.


title: Yliopiston Apteekki

text: Seuraavilla paikkakunnilla on Yliopiston Apteekki:


title: Lindström (yritys)

text: Lindström Oy on Suomesta lähtöisin oleva yritysten tekstiilipalveluiden toimittaja. Vuonna 1848 perustettu yritys on vanhimpia suomalaisia yhä toimivia yhtiöitä. Yrityksen palveluihin kuuluvat matto-, hygienia-, teollisuuspyyhe-, työvaate-, henkilönsuojain- ja ravintolatekstiilipalvelut. Lindströmin tytäryhtiö Comforta Oy tarjoaa hotellien, ravintoloiden ja sairaaloiden tekstiilipalveluita.


title: Lindström (yritys)

text: Lindströmin pääkonttori sijaitsee Helsingin Sörnäisissä. Toimitusjohtajana toimii Juha Laurio ja hallituksen puheenjohtajana Harri-Pekka Kaukonen. Vuonna 2017 yhtiön liikevaihto oli 358 miljoonaa euroa. Samana vuonna Lindströmin palveluksessa oli keskimäärin 4 000 henkilöä. Yritys toimii Euroopassa ja Aasiassa 24 maassa.


title: Lindström (yritys)

text: Lindströmin perusti vuonna 1848 Helsingissä Carl August Lindström. Perustettaessa yritys toimi tekstiilivärjäämönä, ja sen nimeksi tuli C. A. Lindström & Son. Vuonna 1891 Carl August Lindström vetäytyi yrityksestä ja jätti sen poikansa W. E. Lindströmin haltuun. Vuonna 1901 W. E. Lindström hankki liiketoimintaa varten tontin Lautatarhankadulta Helsingin Sörnäisistä. Yrityksen pääkonttori sijaitsee vielä tänäkin päivänä samaisella tontilla. Vuonna 1918 yrityksestä muodostettiin osakeyhtiö, jonka nimeksi tuli AB W. E. Lindström Oy.


title: Lindström (yritys)

text: 1920-luvulla Lindströmin omistajasuku vaihtui. Perustajasuku Lindströmin omistus yhtiössä päättyi vuonna 1922, kun sen osakekannan osti Uusi Pesula Oy, jonka pääosakas oli Johan Roiha. Siitä lähtien yritys on ollut Roihan suvun hallussa ja sen johtama.


title: Lindström (yritys)

text: 1930-luvulla toiminta keskittyi värjäystoimintaan ja laitospesuun. Vuonna 1931 valmistui Lindströmin Sörnäisiin rakennuttama tehdasrakennus.


title: Lindström (yritys)

text: 1940-luvun sotavuodet veivät pesulan kehitystä taaksepäin, sillä tekstiilipulan takia laitospesu väheni huomattavasti ja työvoimasta oli pulaa.


title: Lindström (yritys)

text: 1950-luvulla laitospesulapalveluiden kysyntä väheni, ja yritys alkoi tarjoamaan pesulapalveluita yksityisille henkilöille kasvavassa määrin. Vaikka yritys harjoittikin työtakkien vuokrausta jonkin aikaa 1930-luvun alussa, tekstiilivuokraus käynnistyi tosissaan 1950-luvun lopulla.


title: Lindström (yritys)

text: 1960-luvun kuluessa tekstiilivuokrausta alettiin markkinoida yhä aktiivisemmin yrityksille, sillä Lindströmin johto näki sen tulevaisuuden alana. Vuonna 1961 Helsingin Konalaan valmistui uusi tehdasrakennus.


title: Lindström (yritys)

text: 1970-luvun alkupuolella yksityispesulapalveluiden kysyntä laski automaattisten kotipesukoneiden yleistyessä. Lindström alkoikin 1970-luvun puolivälissä tarjota entistä enemmän siivouspalveluita. Uuden linjavedon seurauksena yritys osti Laite-Siivous Oy:n vuonna 1975. Mattojen ja moppien vuokraus käynnistyi vuonna 1971. Vuonna 1974 Lindström osti pahimman tekstiilialan kilpailijansa, Lainatekstiili Oy:n, Tampellalta. Vuonna 1976 Lindström lopetti tekstiilivärjäämön toiminnan, sillä toiminta ei ollut enää kannattavaa. Vuonna 1979 yritys osti puhtauspalveluyritys Cleaner Oy:n ja sen tytäryhtiön Clean-Step Oy:n, koska yritysten välisen hintakilpailun lakkaamisen uskottiin parantavan toiminnan kannattavuutta. Yritysostojen myötä Lindström Oy alkoi kehittyä yhä enemmän holding-yhtiöksi. 1970-luvun puolivälin jälkeen Lindström-yhtiöt päätti keskittyä Lindström-brändin rakentamiseen, ja siksi sen omistamia yrityksiä alettiin markkinoida yhteisesti Lindström-nimen alla.


title: Lindström (yritys)

text: 1980-luvulla yrityskaupat jatkuivat entistä tiiviimpään tahtiin. Useimmissa tapauksissa Lindström oli ostajan asemassa, mutta se myös myi joitakin aiemmin ostamiaan yrityksiä, jotka olivat sittemmin osoittautuneet kannattamattomiksi.


title: Lindström (yritys)

text: 1990-luvulla Lindström luopui siivous- ja jätehuoltotoiminnoista sekä pesulamyymälöistä ja keskitti toimintansa tekstiilien vuokraukseen. Vuosikymmenen aikana yritys lisäksi laajensi toimintaansa kansainvälisille markkinoille. Lindströmin kansainvälistyminen alkoi Virosta, josta se laajensi toimintaansa useisiin Euroopan maihin.


title: Lindström (yritys)

text: 2000-luvun alussa Lindström yhtiöitti Suomen hotellipalvelun Comforta Oy:ksi ja lisäsi myyntitekstiilit valikoimaan vuokratekstiilien rinnalle. Vuoden 2002 alussa Lindströmin Sörnäisissä sijaitsevan kiinteistön omistus siirtyi samana vuonna perustetulle Lindström Invest Oy:lle, joka on Lindströmin sisaryritys. Rakennuksesta tuli tuolloin puhtaasti toimitilarakennus, sillä tilassa toiminut erikoistekstiilien pesula siirrettiin samalla Konalaan. Syksyllä 2002 Lindström sai patentin kehittämälleen moduulipesulalle.


title: Lindström (yritys)

text: Vuonna 2006 Lindström aloitti Aasian liiketoiminnot Kiinan Suzhousta ja vuonna 2007 yhtiö perusti tytäryhtiön Intiaan. Tänä päivänä Lindström toimii 24 maassa Euroopassa ja Aasiassa.


title: Lindström (yritys)

text: Lindströmin palveluihin kuuluu työvaate-, matto-, hygienia-, teollisuuspyyhe-, ravintolatekstiili-, henkilönsuojain- ja hotellitekstiilipalvelut.


title: Lindström (yritys)

text: Lindström toimii 24 maassa Euroopassa ja Aasiassa. Lindström-konserniin kuuluvat emoyhtiö Lindström Oy:n lisäksi tytäryhtiöt Bulgariassa, Etelä-Koreassa, Intiassa, Isossa-Britanniassa, Kazakstanissa, Kiinassa, Kroatiassa, Latviassa, Liettuassa, Puolassa, Romaniassa, Ruotsissa, Saksassa, Serbiassa, Slovakiassa, Sloveniassa, Tšekissä, Turkissa, Ukrainassa, Unkarissa, Valko-Venäjällä, Venäjällä ja Virossa.


title: Tippi Degré

text: Tippi Benjamine Okanti Degré on ranskalainen televisioesiintyjä. Hän on ollut pääosassa useassa luontodokumentissa. Hän syntyi Namibian pääkaupungissa Windhoekissa (s. 10. heinäkuuta 1990). Hän sai nimensä Alfred Hitchcockin elokuvan Linnut pääosan esittäjän Tippi Hedrenin mukaan.


title: Tippi Degré

text: Tippi Degré syntyi Namibiassa, jossa hänen luontokuvaaja-vanhempansa Alain Degré ja Sylvie Robert asuivat. Niinä vuosina joina Tippi ja hänen vanhempansa asuivat Afrikassa he matkustivat siellä laajasti, Botswanassa, Zimbabwessa ja Etelä-Afrikassa. Afrikassa asuessaan Degré ystävystyi eläimien kanssa ja tutustui paikallisten bushmannien elämään ja elintapoihin.


title: Tippi Degré

text: Hänellä ei ollut leikkikavereita ja sen vuoksi hän leikki leijonanpentujen, norsujen, käärmeiden, kirahvien, krokotiilien ja seeprojen kanssa. Hänen äitinsä kertoi että etelässä jossa oli hedelmätöntä tai puoliaavikkoa oli tilojen koko 10 000–20 000 hehtaaria ja viljelijät pitivät usein orvoksi jääneitä eläimiä, jotka saattoivat olla kesyjä, ja siten Tippi pystyi olemaan eläimien kanssa. Hän muutti myöhemmin 10-vuotiaana Ranskaan jossa hänen ei ollut helppo sopeutua Pariisin elämään.


title: Tippi Degré

text: Siellä hänen kokemuksistaan julkaistiin kirja. Degréstä tuli julkisuuden henkilö ja kirja menestyi hyvin. Kirja käännettiin useille kielille. 12-vuotiaana Degré palasi Afrikkaan kuvaamaan kuusiosaista luontodokumenttisarjaa Discovery-kanavalle. 18-vuotiaana hän aloitti Pariisissa elokuva-alan opinnot.


title: Mandariinisorsat

text: Mandariinisorsat ("Aix") on sorsien heimoon kuuluva lintusuku, jossa on kaksi lajia. Suomessa tavataan vuosittain muutamia keskieurooppalaisia tarhakarkulaisia.


title: Lahn-Dill-Kreis

text: Lahn-Dill-Kreis eli Lahn-Dill-piiri on piirikunta Hessenin osavaltiossa Saksassa. Hessenin eteläisin piirikunta sijaitsee Nordrhein-Westfalenin ja Rheinland-Pfalzin naapuriosavaltioiden tuntumassa ja on saanut nimensä Lahn- ja Dill-jokien mukaan. Lahn-Dill-Kreis pinta-ala on 1 066 km² ja piirikunnassa asuu 258 063 ihmistä (31. joulukuuta 2007). Piirikunnan hallinto sijaitsee Wetzlarin kaupungissa.


title: Lahn-Dill-Kreis

text: Lahn-Dill-Kreis rajoittuu pohjoisessa Marburg-Biedenkopf piirikuntiin, idässä Gießenin piirikuntaan sekä naapuriosavaltioon kuuluvaan Hochtaunuskreisin piirikuntaan ja Wetteraukreisin piirikuntaan, Lännessä Westerwaldkreisin ja Siegen-Wittgenstein piirikuntiin.


title: Lahn-Dill-Kreis

text: Lahn-Dill-Kreis kuuluu kymmenen kaupunkia ja kaksitoista kuntaa. Asukasluvut 30. kesäkuuta 2007.


title: Luther (elokuva)

text: Luther (2003) on uskonpuhdistaja Martti Lutheria käsittelevä elokuva. Sen ohjasi Eric Till ja julkaisi Metro-Goldwyn-Mayer. Lutherin roolissa esiintyy Joseph Fiennes. Vaikka elokuvan juonen pohjana ovat tosiasiat, kaikki yksityiskohdat eivät ole yhteneväisiä historian kanssa.


title: Luther (elokuva)

text: "Luther"-elokuva kestää kaksi tuntia. Rooleissa nähdään Fiennesin ohella muiden muassa Alfred Molina, Peter Ustinov (k. 2004), Uwe Ochsenknecht, Mathieu Carrière, Benjamin Sadler, Maria Simon, Jochen Horst, Lars Rudolph, Johannes Lang, Jindrich Fajst ja Claire Cox.


title: Luther (elokuva)

text: Elokuvamusiikin sävelsi Richard Harvey. Elokuvaajana toimi Oscar-palkittu Robert Fraisse.


title: Luther (elokuva)

text: Jo ennen tunnetuinta, vuonna 2003 ilmestynyttä "Luther"-elokuvaa, oli aihetta käsitelty elokuvissa. Vuonna 1928 "Lutherin" ohjasi Hans Kyser ja pääosaa näytteli Eugen Klöpfer. Vuonna 1973 julkaistiin versio, jonka ohjaajana toimi Guy Green ja pääosanäyttelijänä Stacy Keach.


title: Luettelo Francinen kappaleista

text: Tämä on luettelo Francine-yhtyeen levyttämistä kappaleista aakkosjärjestyksessä.


title: Luettelo Francinen kappaleista

text: Listassa on kaikkiaan 139 kappaletta.


title: Kääpiösorsat

text: Kääpiösorsat ("Nettapus") on sorsien heimoon kuuluva lintusuku.


title: Telkät

text: Telkät ("Bucephala") on sorsien heimoon kuuluva lintusuku.